Summary: Muuton jälkeiset sopeutumisvaikeudet voivat altistaa jopa mielenterveysongelmille ja uupumiselle.

Asuinpaikan vaihtaminen voi viedä elämässä eteenpäin, mutta uudelle paikkakunnalle sopeutuminen ei välttämättä ole helppoa – se voi jopa ahdistaa.
 Kysyimme lukijoilta, millaisia kokemuksia ja tunteita asuinpaikkakunnan vaihtaminen on aiheuttanut. Vastauksia tuli satoja, ja osa niistä on merkitty juttuun kursiivilla.
 Osalle vastanneista uuteen kaupunkiin kotiutuminen ei ollut tuottanut ongelmia, mutta useat kertoivat kokeneensa muun muassa yksinäisyyttä ja sopeutumisvaikeuksia. Joistakin muutto oli tuntunut hyvinkin raskaalta.
 "Kaupungin hälinä ja lenkillä käyminen ihmisten keskellä ahdisti, kun luonnon rauhaan ja omaan tilaan lapsuudenkodin maisemissa oli tottunut."
 "En minä tätä kotikaupungiksi edelleenkään koe ja ajatus siitä, että jään tänne loppuiäkseni ahdistaa ja pelottaa."
 Joustava identiteetti suojaa muutoksessa
 Sopeutumisen haasteisiin voi vaikuttaa omalla asenteella ja joustavuudella. Ihminen joutuu muuttamaan omaa identiteettiään, mikäli aikoo sopeutua uuteen ympäristöön.
 – Muutostilanteessa joutuu aika tyhjän päälle, jos ei ole valmis joustamaan omasta ajatusmaailmastaan, psykologi  Elina Marttinen  kertoo.
 Marttisen mukaan kaikki muutosvaiheet elämässä tarjoavat mahdollisuuden itsensä etsimiseen ja identiteetin löytämiseen. Näissä tilanteissa joustava identiteetti suojaa ongelmilta.
 Mikä on identiteetti? Identiteetti on ihmisen mielikuva omasta itsestä. Se sisältää muun muassa ihmisen persoonalliset ominaisuudet ja vastaa kysymykseen kuka minä olen? Identiteetti ei ole muuttumaton, vaan se muotoutuu ympäristön ja muiden ihmisten vaikutuksesta. Identiteetti voi olla omaksuttu, jolloin elämä on rakentunut muiden asettamien odotusten ympärille. Identiteettiä voi kehittää koko elämän ajan itsetutkiskelulla ja kokeilemalla uusia asoita. Lähteet: Psykologi Elina Marttinen ja Suomen Mielenterveys ry.
 Joustaminen voi käytännössä tarkoittaa esimerkiksi sitä, ettei kaupunkiin muuttaessaan jää murehtimaan luonnon puutetta, vaan löytää tapoja arvostaa luontoa kaupungissa.
 Moni Ylen verkkosivuille vastannut koki luonnon tärkeäksi asiaksi elämässään. Useille kuitenkin riitti, kunhan luontoon pääsee esimerkiksi julkisella liikenteellä. Tällä tavalla kaupunkilainenkin voi hyötyä suomalaisesta luonnosta.
 "Ilman luonnon läheisyyttä ja omaa rauhaa en kokisi olevani onnellinen. Liiallinen rakennettu ympäristö, melu ja hektisyys kaupungeissa alkaisi pidemmän päälle ahdistaa."
 "En olisi enää valmis muuttamaan pikkukaupunkiin, koska olen päässyt sellaisesta jo kerran pois. Pikkukaupunkien ilmapiiri on lähes poikkeuksetta ahdistava."
 Osa vastaajista kaipasi  rauhallista ympäristöä , mutta toisia maaseutu tai pikkukaupunki ahdisti. Marttisen mukaan kotiutumista vaikeuttaa, jos maalta muuttanut ei ole valmis näkemään itseään kaupunkilaisena tai toisin päin.
 Kallioon maalta muuttanut Olivia Heine: "Aluksi ihmispaljous ahdisti" – Katso paljonko savolaisia, hämäläisiä tai pohjalaisia Helsingin eri puolilla asuu
 Muuttoon sopeutuminen vei osalle vastanneista useamman vuoden, mutta lopulta uudet toimintatavat, harrastukset ja ystävät sitoivat uuteen ympäristöön. Myös Marttisen mukaan ympärille kannattaa kerätä ihmisiä, jotka jakavat samat elämänarvot.
 "Helsinki tuntui pari ekaa vuotta ihan liian ruuhkaiselta, kiireiseltä ja töykeältä. Se oli kamalaa. Sitten opin miten kannattaa toimia, eikä enää tunnu siltä."
 "Ottaa hetkensä päästä aivan tuntemattomaan kaupunkiin sisään ja saada tuttavuuksia. Pelotti alussa se, että jäädäänkö kaksin ympäristöön, mutta jo vuodessa olemme saaneet uusia tuttuja ympärille."
 Työ ei yksin määrittele asuinpaikkaa
 Ihmisten välillä on eroja siinä, kuinka  valmis on muuttamaan , ja missä haluaa asua. Toisille ainut vaihtoehto on kotiseudulle jääminen, kun taas osa häipyy isoon kaupunkiin tai ulkomaille heti kun mahdollista. Eroavaisuudet tulivat esiin Ylen keräämissä vastauksissa.
 "Tarvitsen elämää, tapahtumia ja ihmisiä ja dynaamisuutta ympärilleni."
 "Rakastan omaa rauhaa, hiljaisuutta ja luontoa. Ihmiset ovat ystävällisiä ja pidän siitä, että kaikki tuntevat kaikki."
 Helsingin yliopiston kaupunkimaantieteen professori  Mari Vaattovaaran  mukaan tutkimukset osoittavat, että suurimmalla osalla ihmisistä jonkinlainen tuttuuden tunne tai sidos vaikuttaa paljon asuinpaikan valintaan.
 – Kaikista selvin tekijä liittyy henkilökohtaisiin verkostoihin. Usein tykätään jäädä alueelle, joka tunnetaan. Esimerkiksi paikkaan jossa on syntynyt, käynyt koulunsa tai jossa on verkostoja ja tuttuja, Vaattovaara sanoo.
 Sama ilmiö näkyi myös Ylelle tulleissa vastauksissa. Eräälle vastaajalle pelkkä työpaikka ei ollut riittävä syy asettua opiskelupaikkakunnalle.
 "Muutin kaupunkiin opiskelemaan, mutta en ole saanut yhtäkään ystävää opintojen tai töiden kautta. Minulla olisi töitä tarjolla nykyisellä asuinpaikallani, mutta harkitsen vakavasti muuttoa, koska koen itseni hyvin yksinäiseksi."
 Työn perässä muutetaan ympäri Suomea, mutta se ei ole ainut tekijä, joka saa ihmisen jäämään tai lähtemään. Erityisesti parisuhteessa tai perheen kanssa elävä joutuu  ottamaan useita asioita huomioon .
 – Jos ihmisillä olisi mahdollisuus valita, on hyvin todennäköistä, että perinteiset arvot kuten luonnonläheisyys, rauhallisuus, turvallisuus ja viihtyisyys nousisivat esiin, Vaattovaara toteaa.
 Työpaikat keskittyvät Suomessa yhä enemmän isoihin kaupunkeihin. Samanaikaisesti on yhä vähemmän niitä ihmisiä, jotka ovat syntyneet tai asuneet jossain muualla kuin kaupunkiseuduilla.
 Nämä tekijät ovat Vaattovaaran mukaan syynä sille, että kaupungit ovat tuttuja niin monille, ja siksi he asuvat kaupungeissa.
 Monet asiat muuttuvat, mutta ydinminä ei
 Elämänmuutos laittaa usein miettimään, mitkä asiat ovat itselle tärkeitä. Muuttaminen ei ole pelkkää uuteen tottumista, vaan myös  vanhasta luopumista , kuten eräs vastaaja kertoi.
 "Opiskelupaikkakunnalle Helsinkiin jäivät runsas kulttuuritarjonta ja kaverit. Niitä nyt kaipaan, mutta onhan lapsiperheen arki muutenkin erilaista kuin opiskeluaika."
 Negatiiviset näkemykset asuinympäristöistä ovat yksilöllisiä ja liittyvät yleensä ihmisen omiin odotuksiin. Muuton jälkeen syntyvä kriisi voi johtua myös siitä, ettei muutto pohjautunut omille haluille ja odotuksille.
 Tällöin voi  kohdata identiteettikriisin . Muuttamisen yhteydessä onkin tärkeää miettiä, mitkä ovat asioita, joita haluaa itsessään ja elämässään säilyttää. Tärkeää on myös sen tunnistaminen, mihin on elämässään tyytymätön.
 Eräälle vastaajalle paljastui vasta maalle muuttamisen jälkeen se, mikä lopulta oli hänelle tärkeää.
 "Olen asunut useissa kaupungeissa eri puolilla Suomea, mutta vasta maaseudulle muuttaessa tajusin, mikä merkitys itselle sopivalla ympäristöllä ja luonnon läheisyydellä on omalle hyvinvoinnille."
 Psykologi Elina Marttisen mukaan tyytyväisyys omaan elämään voi laskea, mikäli kriisi jää päälle ja elämän suunta on hukassa. Tilanne voi altistaa jopa mielenterveysongelmille ja uupumiselle.
 Marttisen mukaan paikkakunnan vaihtaminen voi auttaa, jos nykyisellä paikkakunnalla on hukassa eikä näe tulevaisuutta.
 – Ei voi kuitenkaan ajatella, että muuttaminen ratkaisee asiat, vaan se pitää ajatella tarjoutuvana mahdollisuutena, Marttinen kertoo
 Mikä sitten lopulta on sellaista mitä itsessä ei kannata väkisin muuttaa? Marttisen mukaan ne ovat niitä asioita, mistä tunnistaa itsensä vuodesta toiseen, kaikissa eri paikoissa ja elämäntilanteissa.
 – Joku voi kiteyttää sen esimerkiksi omaan etunimeensä, Marttinen tiivistää.
 Onko sinulla ollut vaikeuksia kotiutua asuinpaikkakunnallesi? Voit jakaa kokemuksesi jutun keskusteluosiossa kello 22.00 saakka.
 Lue seuraavaksi:
 Kolme kolmekymppistä lähti pikkukuntaan rakentamaan ydinvoimalaa – jopa tuhansien odotetaan tulevan perässä
 Helsinki on pullollaan Katja Onkamon, 28, kaltaisia korkeakoulutettuja sinkkuja: "Puhumme yksinäisyydestä ja eroista"

Ahdistaako uusi kotipaikkakunta? Elämänmuutoksesta selviää joustavalla identiteetillä


Summary: Keskusta saa viisi ja vasemmistoliitto kaksi ministeriä. Keskustan puheenjohtaja Juha Sipilä on ilmoittanut siirtyvänsä rivikansanedustajaksi.

Ministerit, ministeriöt ja valtioneuvosto

Keskusta ja vasemmistoliitto päättävät ministerivalinnoistaan tänään. Keskusta istuu kuitenkin ensin aamupäivällä ratkaisemaan, lähteekö se  Antti Rinteen  (sd.) viiden puolueen hallitukseen.
 Yle näyttää suorana keskustan puoluevaltuuston ja eduskuntaryhmän yhteiskokouksen, jossa päätös tehdään. Nettilähetyksemme alkaa klo 9.50, mutta medialle osin avoimen kokouksen on määrä alkaa klo 10. Yle seuraa kokousta ja päivän ministerivalintoja tähän artikkeliin. Jutun pääkuvaa klikkaamalla pääset seuramaan kokousta.
 Keskustan puoluehallitus on suositellut hallitukseen menoa.
 Muut puolueet ovat jo ministerinsä valinneet .
 Keskustakin ratkoo ministerinsä vasta illansuussa
 Ministerivalinnat keskusta tekee vasta klo 17 alkavassa kokouksessa. Koska  Juha Sipilä  on  ilmoittanut siirtyvänsä rivikansanedustajaksi , suurin arvuuttelu koskee nyt valtiovarainministerin paikkaa.
 Osa keskustalaisista on sitä mieltä, että puolueen puheenjohtajan paikkaa mahdollisesti tavoittelevat olisi syytä pistää heti koviin tehtäviin.
 Näin arvioivat istuttaisivat valtion kirstun vartijaksi eduskuntaryhmän puheenjohtajan  Antti Kaikkosen . Hän on luvannut kertoa juhannukseen mennessä, hakeeko keskustan puheenjohtajaksi.
 Osa on sitä mieltä, että valtiovarainministerin paikka saa jäädä odottamaan puheenjohtajakisan ratkeamista ja väliajan tehtävää hoitaa pätkäministeri. Julkisuudessa siihen on ollut useampia ehdokkaita Sipilän valtiosihteeristä  Vesa Vihriälästä  nykyiseen ympäristöministeri  Kimmo Tiilikaiseen .
 Keskustassa varmana ministerinä pidetään väistyvän hallituksen perhe- ja peruspalveluministeriä  Annika Saarikkoa . Hänen katsotaan voivan vain ilmoittaa, minkä ministeriön hän ottaa hoitaakseen.
 Keskustalle on tulossa viisi ministeriä.
 Vasemmistoliiton puheenjohtaja Li Andersson maanantaina keskustakirjasto Oodissa, jossa hallitusohjelma julkistettiin. Pekka Tynell / Yle
 Vasemmisto kysyi jäsentensä kantaa hallitukseen menosta
 Vasemmistoliiton neuvoa-antava jäsenäänestys hallitukseen menosta päättyi yöllä. Sen tulos julkistetaan puoluevaltuuston ja eduskuntaryhmän yhteiskokouksessa, joka sinetöi hallitusratkaisun.
 Samalla puolue päättää kahdesta ministeripaikastaan. Kokous alkaa klo 16
 Puheenjohtaja  Li Andersson  on sanonut olevansa kiinnostunut opetusministerin tehtävästä. Puheenjohtaja olisi voinut valita myös sosiaali- ja terveysministerin paikan. Sen on nyt uumoiltu menevän puolueen perinteiden mukaan Pohjois-Suomeen ja  Hanna Sarkkiselle .
 Lisää aiheesta:
 Kaksitoista ministeriä on nyt nimetty – lue tästä, keitä he ovat
 Uuden hallituksen ulkopoliittinen ohjelma on maalattu paksulla pensselillä – muutokset vanhaan ovat silti minimalistisia
 Suomi reiluun etukenoon ilmastotalkoissa – fossiilivapaus tuo isoimmat veronkorotukset  autoilijoille, mutta myös teollisuus ja öljylämmittäjät saavat osansa

Keskusta ja vasemmistoliitto päättävät ministereistään tänään, ensin keskusta istuu päättämään hallitukseen menosta  – Katso suorana klo 10


Summary: Länsiafrikkalaisen Nigerin kylissä naimisissa olevat miehet saavat keskustelutilaisuuksissa tietoa raskauden riskeistä.

Niger on maa, jossa  85 lasta tuhannesta syntyneestä  kuolee ennen viiden vuoden ikää. Yli 550 äitiä 100 000 synnytystä kohti kuolee synnytyksessä, kun Suomessa vastaava luku on kolme.
 Siksi Nigerissä järjestetään nyt tilaisuuksia, jotka vielä reilut kymmenen vuotta sitten olisivat olleet täysi tabu patriarkaalisen yhteiskuntajärjestelmän takia.
 Tilaisuudessa ryhmä miehiä istuu katoksen varjossa pienessä kylässä Nigerissä ja on syventynyt keskusteluun. Puheenaiheena ovat raskauden riskit odottaville äideille.
 Näin "aviomieskoulua" etelänigeriläisessä Maikin kylässä kuvaillaan  UNFPA:n sivuilla .
 Aviomieskoulut aloitettiin yhdeltä valtion eteläosan alueelta, jolta Nigerin hallitus on myöhemmin laajentanut niitä joka puolelle Nigeriä.
 Ilkka Kemppinen / Yle
 Koulut eivät ole opetustilanteita vaan naimisissa olevien miesten epämuodollisia kokoontumisia, joissa miehet keskustelevat seksuaaliterveysasioista. Tapaamisissa käydään läpi esimerkiksi miehen ja naisen anatomiaa ja sitä, missä tilanteissa raskaana olevan naisen pitää päästä sairaalaan.
 Aviomieskouluissa keskusteluja ohjaavat yhteisön arvostamat naiset, esimerkiksi sairaanhoitajat. Tapaamisiin osallistuvat miehet ovat roolimalleja omissa kylissään ja kouluttavat oppimiaan taitoja muille.
 "Lupa kysyttävä jopa kotoa poistumiseen"
 Nigerin kaltaisissa patriarkaalisen kulttuurin maissa on hyödyllistä, että miehet otetaan mukaan naisten terveyttä parantaviin hankkeisiin.
 Tasa-arvoa ja seksuaaliterveyttä parantavat muutokset lähtevät liikkeelle, kun aviomieskouluihin osallistuvien miesten asenteet alkavat muuttua.
 – Niger on maa, jossa nainen joutuu pyytämään lupaa jopa kotoa poistumiseen. Siksi on tärkeää, että miehet ymmärtävät, miksi esimerkiksi tyttärelle on vaarallista mennä naimisiin liian aikaisin, sanoo aviomieskouluja rahoittavan YK:n väestörahaston UNFPA:n pääjohtaja  Natalia Kanem  Ylelle.
 YK:n väestörahaston UNFPA:n pääjohtaja Natalia Kanem vieraili Helsingissä toukokuun lopussa. Henrietta Hassinen / Yle
 Asenteiden muuttumiselle on tarvetta, sillä lapsiavioliitot ovat yleisiä Nigerissä.  YK:n lastenjärjestön Unicefin  mukaan kolme tyttöä neljästä menee naimisiin alle 18-vuotiaana. Taustalla on köyhyys, sillä perheet arvelevat naimisiinmenon parantavan tyttäriensä tulevaisuudennäkymiä.
 Lapsia yli seitsemän äitiä kohden
 Nigerin korkea äitiyskuolleisuus on yksi syy siihen, että hallitus on halunnut ryhtyä kouluttamaan maaseudun miehiä.
 Äitien kuolleisuuteen vaikuttaa heikkotasoisen terveydenhuollon ohella lapsiluku. Nigerissä syntyy eniten lapsia maailmassa yhtä äitiä kohti, yli seitsemän. Mitä useampia lapsia äiti on synnyttänyt, sitä korkeampi riski äidillä tai lapsella on kuolla synnytyksen yhteydessä.
 YK:n väestörahaston Kanem korostaa perhesuunnittelun tärkeyttä nigeriläisille naisille.
 – Tärkein kysymys on se, mitä nainen itse haluaa. Hänen täytyy saada päättää siitä, tuleeko hän raskaaksi ja kenelle, Kanem sanoo.
 Aviomieskouluista on ollut hyötyä nigeriläisperheille. Esimerkiksi Nigerin eteläosassa sijaitsevassa Maikin kylässä raskaana olevien naisten terveyspalvelujen käyttö  lähes kaksinkertaistui vuodessa  sen jälkeen, kun aviomieskoulu oli perustettu.
 Lisää aiheesta:
 Ylen Intia-sarja: Poikien vuoro
 Aiheesta muualla:
 Guardian:  Why have four children when you could have seven? Family planning in Niger

Lapsiavioliitot kuriin ja oppia raskauden riskeistä – Nigerissä aviomiehet laitetaan "kouluun", jotta naisten heikko asema paranisi


Summary: SDP:n kannatus kasvoi hieman.

Perussuomalaiset piti suurimman puolueen paikkansa tuoreessa  Helsingin Sanomien gallupissa . Puolue sai mittauksessa 18,2 prosentin kannatuksen.
 Perussuomalaisten kannatus laski puoli prosenttiyksikköä edellisestä mittauksesta. Laskukäänne on ensimmäinen sitten maaliskuun, jolloin puolueen kannatus heikkeni reiluun 11 prosenttiin ennen jyrkän nousun alkua.
 SDP:n kannatus oli pienoisessa laskussa ja Kokoomuksen puolestaan nousussa. Puolueet ovatkin nyt tasoissa 17,5 prosentin kannatuksella.
 Uuden hallituksen viiden puolueen yhteenlaskettu kannatus on tässä mittauksessa vajaat 56 prosenttia.
 Aiheesta lisää:
 Ylen puoluekannatusmittaus: Kokoomus eurovaaleissa suosituin puolue – vihreät ja perussuomalaiset kisaavat kakkossijasta

HS-gallup: perussuomalaiset jatkavat suurimpana puolueena


Summary: Halla-aho on toiminut puolueen puheenjohtajana repivästä kesän 2017 puoluekokouksesta alkaen.

Perussuomalaisten puheenjohtajan  Jussi Halla-ahon  on määrä kertoa tänään jatkosuunnitelmistaan. Halla-aho ilmoitti viikonloppuna Twitterissä, että hän paljastaa jatkoaikeensa somekanavilla.
 Perussuomalaisten puoluekokous järjestetään 26.-30. kesäkuuta Tampereella.
 Halla-aho nousi puolueen puheenjohtajaksi kesäkuun 2017 puoluekokouksessa. Hän voitti puheenjohtajavaalissa  Sampo Terhon , jota pidettiin pitkäaikaisen puheenjohtajan  Timo Soinin  linjan jatkajana.
 Äänestystuloksen seurauksena puolue hajosi kahtia. Soini ja 19 muuta kansanedustajaa, perussuomalaisten silloiset ministerit mukaan lukien, perustivat uuden ryhmän, josta syntyi sittemmin Sininen tulevaisuus -puolue.
 Uuden puolueen kannatus on jäänyt vähäiseksi. Eduskuntavaaleissa se jäi ilman ainoatakaan kansanedustajan paikkaa. Perussuomalaiset sen sijaan nousi eduskuntavaaleissa maan toiseksi suurimmaksi puolueeksi ja sai eduskuntaan 39 kansanedustajaa. Puolue jäi vain yhden paikan päähän vaalien ykkösestä SDP:stä.
 Aiheesta lisää:
 SDP voitti perussuomalaiset hiuksenhienolla erolla – suurimman puolueen asema on nyt heikompi kuin koskaan itsenäisyyden aikana
 Perussuomalaiset nuoret aloittivat jo "sinisten myyrien" jahtaamisen – Halla-aholle kannattajakorttien syynäys tuli puun takaa

Perussuomalaisten Halla-ahon määrä kertoa jatkoaikeistaan


Summary: Maailman suurimpien kansantalouksien kauppakiistat ovat suurin uhka talouskasvulle.

Maailmanpankki ennusti vielä tammikuussa, että maailmantalous kasvaa tänä vuonna 2,9 prosenttia. Tuoreessa raportissaan se on kuitenkin laskenut ennustettaan 2,6 prosenttiin.
 Viime vuonna maailmantalous kasvoi noin kolme prosenttia. Maailmankaupan kasvu on hidastumassa vielä talouskasvua nopeammin – tammikuun ennustetta laskettiin kokonaisella prosenttiyksiköllä.
 Maailman suurimpien kansantalouksien kauppakiistat ovat suurin uhka kasvulle – erityisesti Kiinan ja Yhdysvaltain välillä ja nyt myös Meksikon ja Yhdysvaltain välillä.
 Yhdysvaltain presidentti  Donald Trump  määräsi Meksikon tuonnille viiden prosentin tullin, jollei maa estä tehokkaammin siirtolaisvirtaa Yhdysvaltain etelärajalta.
 Trump nostaa Meksikon tulleja asteittain, niin että ne voivat päätyä 25 prosenttiin.
 Meksikon kanssa käytävä kauppakiista saattaa olla turmiollisempi talouden kannalta kuin Kiinan kanssa.
 Amerikkalaisilla yrityksillä on paljon tuotantoa Meksikossa ja ne kärsivät tullien asettamisesta.
 Aiheesta lisää:
 OECD-raportti: Maailmantalouden kasvu heikkenee kauppasodan seurauksena
 BBC: Trumpin neuvonantaja sanoo, että presidentti on väärässä Kiinan tullien vaikutuksista
 Yhdysvalloissa kuluttaja kärsii, mutta Trump juhlii – kaksi voittajaa ja kolme häviäjää Kiinan ja Yhdysvaltain kauppasodassa

Maailmanpankki: kauppakiistat näkyvät maailmanlaajuisen talouskasvun hidastumisena


Summary: Laki tulee voimaan neljän vuoden sisällä.

Ranskan pääministeri  Edouard Philipe  ilmoitti tiistaina, että myymättömien tai palautettujen tuotteiden tuhoaminen kielletään. Tämä vaikuttaa erityisesti verkkokauppoihin kuten Amazon ja luksustuotteisiin.
 Pääministeri totesi, että kielto koskee muita tuotteita kuin elintarvikkeita. Listalla ovat muun muassa vaatteet, elektroniset laitteet, hygieniatuotteet ja kosmetiikka. Tuotteet on joko ohjatta uudeleen käyttöön tai kierrätettäväksi.
 Ranskassa tuhotaan vuosittain tuotteita yli 650 miljoonan euron arvosta. Tämä on viisi kertaa enemmän kuin näiden tuotteiden lahjoitukset.
 – Tämä hävittäminen on shokeeraavaa ja vastoin tervettä järkeä. Se on skandaali, sanoi pääministeri Philippe.
 Ranskassa herätti kohua tammikuussa esitetty dokumentti, jossa piilotetulla kameralla kuvattiin verkkokauppajätti Amazonin myymättömiä tai palautettuja tuotteita konteissa lähdössä tuhottavaksi.
 Brittiläinen Burberry herätti viime vuonna kohua, kun se tunnusti hävittävänsä vuosittain tuotteita lähes 29 miljoonan euron arvosta.
 Yhtiön tavoitteena oli estää luksustuotteiden päätyminen alennusmyynteihin.
 Ranskan päätös hävittämisen kiellosta tuli sen jälkeen kun EU-vaaleissa eri puolilla Eurooppaa vihreät menestyivät hyvin. Esimerkiksi Ranskassa EELV puolue tuli vaaleissa kolmanneksi 13,5 prosentilla äänistä.

Ranska kieltää myymättömien tuotteiden hävittämisen


Summary: Helsingin käräjäoikeuden ratkaisu kiistassa jää voimaan. Käräjäoikeus mitätöi Väyrysen erottamisen kansalaispuolueesta.

Helsingin hovioikeus ei anna lausuntoa  Paavo Väyrysen  erottamisesta kansalaispuolueesta. Puolue ja Väyrynen ovat peruuttaneet valituksensa.
 Helsingin  käräjäoikeus päätti  viime marraskuussa, että kansalaispuolueella ei ollut toimivaltaa erottaa puolueen perustanutta Väyrystä. Käräjäoikeus mitätöi kansalaispuolueen hallituksen tekemän erottamispäätöksen.
 Kansalaispuolue ja Väyrynen valittivat päätöksestä hovioikeuteen. Koska valitukset peruutettiin jää käräjäoikeuden ratkaisu voimaan.
 Väyrynen peruutti valituksensa huhtikuussa ja kansalaispuolue toukokuun puolivälissä.
 Mutkikas vyyhti alkoi kun kansalaispuolue ilmoitti maaliskuussa 2018 erottaneensa Väyrysen tilinkäyttöön liittyvien väärinkäytösten ja vaaliraharikkomusten vuoksi. Ne liittyivät puolueen mukaan Väyrysen presidentinvaalikampanjaan.
 Puolue ilmoitti erottamisen perusteeksi myös luottamusaseman väärinkäytön puoluehallituksen jäsenenä sekä pyrkimisen kilpailevan puolueen, keskustan, puheenjohtajaksi. Väyrynen piti erottamistaan laittomana.
 Väyrynen  ilmoitti itse eroavansa  kansalaispuolueesta riidan vuoksi ja perusti uuden puolueen, Seitsemän tähden liikkeen. Puolue  merkittiin puoluerekisteriin  joulukuussa 2018.
 Tähtiliikkeen kannatus ei riittänyt kansanedustajapaikkaan ja Väyrynen putosi eduskunnasta. Häntä ei liioin valittu Euroopan parlamenttiin.
 Toukokuussa Väyrynen ilmoitti , että aikoo asettua ehdolle vuoden 2024 presidentinvaaleissa, jos hänen terveytensä ja työkykynsä pysyvät hyvänä. Lisäksi hän aikoo olla ehdolla vuoden 2023 eduskuntavaaleissa.
 Lue myös:
 Käräjäoikeus: Kansalaispuolueella ei ollut toimivaltaa erottaa Paavo Väyrystä
 Väyrynen väittää palaavansa perustamansa Kansalaispuolueen johtoon – puolue kiistää politiikan konkarin väitteet ja kertoo tehneensä tutkintapyynnön poliisille
 Paavo Väyrynen eroaa perustamastaan kansalaispuolueesta – haluaa varmistaa paikkansa keskustan puheenjohtajakisassa
 Kansalaispuolue Väyrys-sotkusta: Juristit selvittävät asiaa – oikeus keskeytti Väyrysen erottamisprosessin
 Tutkintapyyntöjä, erottamisia ja väärinkäytössyytöksiä – Yle kokosi Väyryskiistan keskeisimmät kiistakysymykset yhteen
 Väyrysen erottaneen kansalaispuolueen johtaja: "Väyrynen rikkonut vaalirahalakia, kyse viisinumeroisista summista"
 Kansalaispuolue: Paavo Väyrynen on erotettu puolueesta – Väyrysen leiri pitää erottamiskokousta laittomana

Hovioikeus ei ota kantaa Paavo Väyrysen erottamiseen – Kansalaispuolue ja Väyrynen peruuttivat valituksensa


Summary: Mielenosoittajat vastustavat Yhdysvaltain presidentin vierailua valtavalla Trump-vauva -ilmapallolla. Trump kommentoi, ettei ole nähnyt mielenosoituksia.

Yhdysvaltain presidentti  Donald Trump  ja Britannian pääministeri  Theresa May  korostivat yhteisessä tiedotustilaisuudessaan asiaankuuluvasti maiden kestäviä suhteita ja yhteisiä tavoitteita toisessa maailmansodassa, nykyisin ja tulevaisuudessa.
 Trumpin vierailu Britanniaan on virallisesti osa Normandian maihinnousun 75-vuotispäivää.
 Nykypäivän asioista ehkä kiinnostavin asia ovat Yhdysvaltain ja Britannian tulevat kauppasuhteet nyt, kun Britannia tekee eroa Euroopan unionista.
 Trump kommentoi Yhdysvaltain olevan sitoutunut "ilmiömäiseen" kauppasopimukseen, jossa on "uskomattomia mahdollisuuksia". Trump arvioi, että sopimuksen myötä kaupan arvo voisi nousta kaksin- tai kolminkertaiseksi.
 Presidentti sanoi, että "kaikki vaihtoehdot" ovat pöydällä, kun sopimusta neuvotellaan.
 Trump kommentoi myös brexitiä sanoen, että uskoo sen olevan hyvästä Britannialle. Trump kutsui Britanniaa "erityiseksi" paikaksi ja sanoi Mayn tehneen hyvää työtä Britannian EU-eron kanssa.
 – Ansaitset paljon kehuja, Trump sanoi Maylle ja huomautti, että May on luultavasti parempi neuvottelija kuin hän.
 May eroaa, koska hän ei ole saanut EU-erosopimustaan läpi parlamentissa.
 Trump sanoi, että opposition työväenpuolueen johtaja  Jeremy Corbyn  olisi halunnut tavata, mutta hän ei suostunut.
 Mayn seuraajasuosikkina pidetystä ex-ulkoministeri  Boris Johnsonista  Trump sanoi pitävänsä ja sanoi uskovansa, että tämä tekisi hyvää työtä – kuten myös nykyinen ulkoministeri  Jeremy Hunt , Trump lisäsi.
 Nato puheissa jälleen
 May puolestaan lupasi avauspuheenvuorossaan, että Nato voi tulevaisuudessa luottaa Britannian F35-hävittäjiin vaikeuksissa. Hän kiitti Trumpia tämän huomioista Naton vastuunkannosta.
 Trump on valittanut kovaäänisesti siitä, kuinka eurooppalaiset Nato-maat käyttävät liian vähän rahaa puolustukseen.
 Iranista May kommentoi, että Iranin kriisin laajentuminen täytyy estää.
 – Haluamme molemmat osua samaan maaliin, May sanoi.
 May viimeisiä päiviä johdossa
 Johtajat tapasivat Britannian pääministerin virka-asunnolla Lontoon Downing Street 10:ssä.
 Trump saapui paikalle yhdessä vaimonsa  Melanian  kanssa. Pääministeri otti heidät vastaan rakennuksen ulkopuolella. Paikalla oli myös Theresa Mayn puoliso  Philip May .
 Etukäteen tiedossa oli, että tapaamisessa oli tarkoitus käydä läpi ajankohtaisia poliittisia aiheita, kuten Huawei-kiistaa, joka on osa Yhdysvaltain ja Kiinan välistä kauppasotaa. Pääministeri May aikoi myös selvittää Trumpille Britannian kantaa ilmastonmuutoksen torjuntaan.
 Trumpin mukaan Huaweista puhuttiin ja asiaa koskevat erimielisyydet voidaan ratkaista.
 Tapaamiseen osallistui ministereitä ja johtavia virkamiehiä molemmista maista. Mayn tilannetta hankaloittaa se, että hän on eroamassa pääministerin tehtävästä muutaman päivän kuluttua.
 Trump osallistui aiemmin päivällä brittiläisten ja amerikkalaisten yritysten bisnes-tapaamiseen, joka järjestettiin St. Jamesin palatsissa.
 Trump sanoi kokouksen jälkeen, että hänen mielestään maiden välistä kauppavaihtoa voidaan lisätä. Jos Britannia eroaa Euroopan unionista, kuten se aikoo, voivat maat solmia "hyvin huomattavan" kauppasopimuksen, Trump ennakoi.
 Lontoossa suuri mielenosoitus
 Lontoon keskustassa suuret mielenosoittajien joukot vastustavat Trumpin vierailua.
 Mielenosoituksessa esiintyy muiden muassa työväenpuolueen puheenjohtaja  Jeremy Corbyn .
 Mielenosoittajat lennättävät Baby Trump -ilmapalloa Lontoossa. Peter MacDiarmid / AOP
 Protestin näyttävin osa on Trumpia esittävä suuri vauvanukke-ilmapallo, jota lennätetään parlamenttitalon lähellä.
 Trump sanoi tiedotustilaisuudessa, että tiedot protesteista ovat valeuutisia. Presidentti kommentoi, ettei hän nähnyt yhtään mielenosoitusta.
 Presidentti Trump toisti tiedotustilaisuudessaan kritiikkinsä Lontoon pormestari, Sadiq Khania kohtaan. Työväenpuoluetta edustava Khan sanoi viikonloppuna, että Trump pyrkii jakamaan kansaa kuten 1900-luvun fasistit. Trumpin mielestä Khanin olisi syytä keskittyä työhönsä:
 – Kuulemani perusteella hän ei ole ollut kovin hyvä pormestari. Hän on tehnyt huonoa työtä, rikollisuus on noussut ja on paljon ongelmia. Minusta hänen ei pitäisi arvostella edustajaa Yhdysvalloista, maasta joka voi tehdä niin paljon hyvää Britannialle, suomi Trump.
 Katso lisää :
 Prinssi Charles vastaanotti presidentti Trumpin Buckinghamin palatsiin – katso video
 Päivitetty noin kello 16.30 kauttaaltaan tiedoilla tiedotustilaisuudesta.

Trump puhui Lontoossa "ilmiömäisestä" kauppasopimuksesta – kiitteli Lontoossa Mayta brexitin hoitamisesta


Summary: Vaikka Suomi on kierrättämisen kärkimaita, juomapakkauksia jää yhä palauttamatta miljoonien eurojen edestä.

Saunailta, pari kylmää juomaa. Tyhjät pullot muovipussiin ja kaappiin muiden seuraksi odottamaan sopivaa hetkeä palauttamiselle.  Tapa, joka on tuttu monille suomalaisille.
 Jarkko Suomalaista  tuo ainainen kasa pullopusseja eteisessä ärsytti. Hän yritti unohtaa asian tunkemalla pussit auton takakonttiin. Sinne ne pinoutuivat, kunnes se oli melkein täynnä. Kun kiireisellä miehellä oli vihdoin sopiva hetki palauttaa kerääntyneet pullot, siihen kului aikaa. Kierre oli valmis.
 Suomalainen alkoi miettiä, miten voisi päästä eroon pulloista ilman vaivaa. Ympäristötietoisena hän ei kuitenkaan raaskinut heittää pulloja roskakoriin.
 – Puhuin asiasta ystävilleni, ja moni tunnisti tilanteen omasta arjestaan. Moni kokee pullonpalautuksen vaivalloisena tai kiusallisena eikä siitä saatava rahan määrä motivoi palauttamaan. Silloin muovipulloja saattaa päätyä sekajätteeseen, Jarkko Suomalainen kertoo.
 Yhteisöllistä kierrättämistä
 Kaksi vuotta sitten Jarkko Suomalainen sai idean mobiilisovelluksesta, joka toisi yhteen hänen itsensä kaltaiset kiireiset aikuiset sekä pientä lisätienestiä toivovat nuoret.
 Suomalaisen kaverit Lauri Luukkonen ja Mika Lahtinen hyppäsivät kelkkaan kehittämään  Canit -pullonpalautussovellusta.
 – Perusidea on simppeli. Sovelluksen kautta voit ilmoittaa, paljonko pulloja tai tölkkejä sinulla on palautettavaksi. Sitten voit kutsua toisen henkilön ostamaan ja noutamaan ne, Reinto Oy:n toimitusjohtajana toimiva Suomalainen kertoo.
 Kaupasta hyötyvät rahallisesti molemmat osapuolet. Ostajalle juomapakkaukset maksavat puolet niiden panttien arvosta. Jos yhteisarvo on neljä euroa, ostaja ostaa ne kahdella eurolla. Palautettuaan pullot hän on tienannut kaksi euroa. Pullojen myyjä puolestaan ansaitsee kaupasta neljäsosan eli euron. Toinen vaihtoehto on myydä pullopusseja kiinteällä osto- ja myyntihinnalla.
 – Sovellus on tärkeän trendin äärellä, sillä se pyrkii edistämään kiertotaloutta, toteaa ympäristötekniikan professori  Lassi Linnanen  Lappeenrannan–Lahden teknillisestä yliopistosta.
 Kiertotaloudesta puhutaan, kun luonnonvaroja käytetään entistä kestävämmin ja tehokkaammin.
 – Kiertotalousajattelu on lisääntynyt etenkin suurissa suomalaisissa yrityksissä todella paljon. Suomella on hyvät mahdollisuudet menestyä kestävän kehityksen edelläkävijänä, kertoo Suomen itsenäisyyden juhlarahaston kiertotalousasiantuntija  Heikki Sorasahi .
 Canit-sovelluksen avulla myydään ja ostetaan tyhjiä juomapakkauksia. Petri Lassheikki / Yle
 Pakkauksia jää palauttamatta miljoonien eurojen edestä
 Suomalaiset ovat pullonpalautuksen malliesimerkkejä muulle maailmalle.
 Suomen Palautuspakkaus Oy:n tilastojen mukaan pantillisista lasipulloista palautetaan 88 prosenttia ja pantillisista muovipulloista 90 prosenttia. Pantillisia tölkkejä palautetaan ahkerimmin, ja vain viisi prosenttia niistä jää palauttamatta.
 – Luvut ovat jo nyt hyviä, mutta parantamisen varaa on. Vaikka suomalaiset palauttavat pakkauksia ahkerasti, niitä jää yhä palauttamatta useiden miljoonien eurojen edestä, Suomen Palautuspakkaus Oy:n johtaja  Tommi Vihavainen  toteaa.
 Hän arvioi, että palautusintoon vaikuttavat viitseliäisyys ja paikka, jossa juoma on nautittu.
 – Kodin ulkopuolella nautitun juoman pakkaus heitetään helpommin roskakoriin. Kun pakkauksesta halutaan nopeasti eroon, ei välitetä pantista, Vihavainen pohtii.
 Voiko täydellisen kierrätysasteen tavoittelu olla huono asia?
 Suomen Palautuspakkaus Oy:n johtaja Tommi Vihavainen on sitä mieltä, että hyvästä palautusprosentista huolimatta syytä on tähdätä vielä korkeammalle.
 – Vähempään kuin sataan prosenttiin ei pitäisi tyytyä. On kuitenkin oltava realisti, sillä aina tulee olemaan heitä, jotka eivät palauta pakkauksia, Vihavainen summaa.
 Ympäristötekniikan professori Lassi Linnanen puolestaan ei usko, että täydellisyyden tavoittelu pullojen palautuksessa on välttämättä ympäristön etu. Hänen mukaansa mitä lähemmäs 100 prosenttia pyritään, sitä enemmän vaivaa ja päästöjä syntyy pakkauksen kierrättämisestä.
 – Viimeisten prosenttien keräämisestä syntyvät haitat ylittävät hyödyt, mitä pullojen kierrätyksestä saadaan.
 Jos ihmiset esimerkiksi kerääntyisivät joukolla kampaamaan läpi tiettyä aluetta, heidän liikkumisestaan paikalle syntyisi Linnasen mukaan päästöjä enemmän kuin mikä pullojen kierrättämisestä saatava hyöty olisi ympäristölle. Lisäksi löydettyjen pullojen kuljettamisesta erikseen kierrätykseen syntyy lisäpäästöjä.
 Sama pätee, jos yksittäisiä pulloja lähdetään hakemaan ja viemään kauppaan autolla esimerkiksi Canit-sovelluksen myynti-ilmoituksen perässä. Kävellen tai pyörällä pullojen haku ei näitä päästöjä tuottaisi.
 – Kierrätysasteen nosto on ja sen tavoittelu on hyvä asia, jos sen pystyy tekemään ilman lisääntyneitä päästöjä, Linnanen toteaa.
 Tommi Vihavaisen mukaan tavoite voidaan saavuttaa, jos jokainen kantaa kortensa kekoon.
 – Päästöjä pullonpalautuksesta ei synny, jos juomapakkauksen ostaja ja palauttaa tyhjän pakkauksen esimerkiksi kauppareissun yhteydessä. Palauttaminen ei silloin aiheuta pelkkään pullonpalautukseen liittyvää kulkemista.
 Suomessa juomapakkauksia on kierrätetty jo 50-luvulta lähtien. Petri Lassheikki / Yle
 Toiveissa tuhansia käyttäjiä
 Lahtelainen ystävyskolmikko kehitti tiistaina julkaistua pullonpalautussovellus Canitia puoli vuotta. Nyt sille tavoitellaan 10 000 käyttäjää. Jarkko Suomalaisella on kova usko idean menestykseen.
 – On monia maita, joissa pullonpalautusjärjestelmää ei ole ollenkaan, koska sen luominen on kallista. Uskon, että Canitin kaltaisten sovellusten avulla voidaan pienemmillä kustannuksella tulevaisuudessa perustaa tällaisia järjestelmiä, Suomalainen toteaa.
 Sovelluksen pohjaa on myös mahdollista hyödyntää muihin tarkoituksiin.
 – Se soveltuu kaikille asioille, joille voidaan luoda keinotekoinen arvo eli pantti. Aloitimme pulloista, sillä kierrättäminen on suomalaisille tuttua ja tällaisia tuotteita ei Suomessa tällä hetkellä ole muita. Kuitenkin esimerkiksi Norjassa myös paristoissa on pantti, ja tähän sovelluksen pohjaa voitaisiin hyödyntää.
 Kierrätys on koko kansan juttu
 Ympäristötekniikan professori Lassi Linnanen arvioi, että Canit-sovellus voi nopeuttaa juomapakkausten kiertoa. Palautusprosenttiin hän ei usko sen juurikaan vaikuttavan.
 – Kyseiset pakkaukset mitä todennäköisimmin päätyisivät palautetuiksi ennemmin tai myöhemmin. Luontoon päätyvää osuutta pakkauksista ei tällä menetelmällä tavoiteta, hän toteaa.
 Kaikkiaan suomalaiset palauttavat vuodessa 1,9 miljardia juomapakkausta. Se tarkoittaa keskimäärin 342 kappaletta per henkilö.
 – Suomessa on pitkät pullonpalautusperinteet jo 50-luvulta alkaen. Täällä kierrättäminen on koko kansan yhteinen juttu ja palautuspisteverkosto on todella laaja, mikä tekee palauttamisesta helppoa, Suomen Palautuspakkaus Oy:n johtaja Tommi Vihavainen sanoo.
 Hänen mielestään nykytilanteeseen on syytä olla erittäin tyytyväinen.
 – Kiertotalous ja ympäristötietoisuus ovat tänä päivänä tapetilla, ja ihmiset miettivät kierrättämistä yhä enemmän. Elämme hyviä aikoja pullonpalautuksen suhteen.

Kaverukset haluavat jokaisen tyhjän tölkin ja pullon kierrätykseen uudella sovelluksella – tutkija pelkää päästöjen lisääntyvän


Summary: Ympäristö- ja ilmastoministerin salkusta käytiin vihreissä illalla täpärä kisa, Mikkonen voitti Tynkkysen yhdellä äänellä.

Pääministeripuolue SDP:n sekä vihreiden ministerit ovat nyt selvillä.
 Vihreiden ulkoministeri on odotetusti väistyvä puheenjohtaja  Pekka Haavisto .
 Sisäministeriksi nousee tuleva puheenjohtaja, kansanedustaja  Maria Ohisalo  ja ympäristö- ja ilmastoministeriksi äänestyksen jälkeen kansanedustaja, eduskuntaryhmän puheenjohtaja  Krista Mikkonen  äänin 29–28. Samaa ilmastoministerin salkkua tavoitteli myös varakansanedustaja  Oras Tynkkynen .
 Myös Mikkosen ja Ohisalon salkkujako oli hienoinen yllätys, sillä niiden oli ennakoitu menevän toisin päin.
 Keskiviikkona keskusta ja vasemmistoliitto kertovat ministerinsä. Torstaina presidentti  Sauli Niinistö  nimittää uuden hallituksen.
 Sdp:n yllätysnimenä Timo Harakka
 Pääministeri  Antti Rinteen  hallituksen eurooppaministeriksi nousee  Tytti Tuppurainen , liikenne- ja viestintäministeriksi  Sanna Marin , työministeriksi  Timo Harakka , kunta- ja omistajaohjausministeriksi  Sirpa Paatero , perhe- ja peruspalveluministeriksi  Krista Kiuru  sekä kehitysministeriksi  Ville Skinnari .
 Timo Harakan salkku on painava, sillä Rinteen hallitus tavoittelee 75 prosentin työllisyyttä.
 –Työllisyystavoitteen saavuttaminen ei ole kiinni yhdestä ministeristä, mutta tietenkin kannan siitä omalta osaltani vastuun. Se on haastava ja innostava tehtävä, Timo Harakka sanoi tiedotustilaisuudessa.
 Jyrki Lyytikkä / Yle
 Samalla SDP aikoo esittää EU-komissaariksi entistä puheenjohtajaansa ja valtiovarainministeriä  Jutta Urpilaista .
 – Olen kiitollinen tästä mahdollisuudesta edustaa Suomea ja olla rakentamassa eurooppalaista yhtenäisyyttä, Urpilainen totesi SDP:n tiedotustilaisuudessa eduskunnassa.
 Seurasimme tähän juttuun hetki hetkeltä päivän valintoja.

Vihreiden Ohisalosta sisäministeri, hurja kisa toisesta salkusta, SDP yllätti: Harakka työministeriksi – Yle seurasi hetki hetkeltä


Summary: Jose De Cruz kalastaa rapuja paljain käsin – metsässä.

Jose Da Cruz  makaa mahallaan mudassa. Hän on survonut vasemman kätensä mangrovesuohon ja kuulostelee tovin. Pian hän vetää käden ylös ja siinä se on: reippaan kämmenen kokoinen rapu.
 Jose on kalastaja Cairun kylässä Bahian osavaltiossa Brasiliassa. Jose ei vispaa vapaa, eikä liioin laske verkkoja.
 Hänen erikoinen kalastustyylinsä on kaivaa ravut mudasta paljain käsin. Etsivä löytää, mutta koko ajan huonommin.
 Rapuapajat ovat mangrovemetsässä Caratingui-joen rantamilla. Siellä bahialaiskalastaja näkee elämässään ihmisen aiheuttamat muutokset ilmastossa ja luonnossa.
 Saaliit puolittuneet
 – Luonto on hämillään siitä, mitä tapahtuu. Etelämanner sulaa. Koko luonto sulaa, kalastaja Jose De Cruz sanoo.
 Ilmastonmuutoksen vuoksi saaliit ovat puolittuneet kymmenessä vuodessa.
 Jos kalastaja-Jose kaivaa viitisenkymmentä rapua päivässä, hän saa noin 50 dollaria viikossa. Se riittää juuri ja juuri elannoksi.
 Tutkimukset vahvistavat, että joen pinta on noussut 20-30 senttiä sadan viime vuoden aikana. Josen mukaan vesilinja on siirtynyt kolme metriä sisämaahan.
 Myös veden lämpötila on noussut. Kaikki tämä on muuttanut joen ja mangrovemetsän liejuista ekosysteemiä.
 – Olkaamme varuillamme. On selvää, mitä nyt tapahtuu, kalastaja Jose De Cruz sanoo.

Jose Da Cruz jää pian tyhjin käsin, kun ilmastonmuutos nostaa jokea ja vie rapusaaliit – katso video


Summary: Keskusta-oikeistolaiselle pääministeripuolue Venstrelle ennakoidaan parlamenttivaaleissa tappiota.

Eurovaalit olivat tanskalaispoliitikoille vain poliittisen jännitysnäytelmän alkulämmittelyä. Kesäkuun viidentenä tanskalaiset äänestävät kansankäräjävaaleissa 179 edustajaa Tanskan parlamenttiin.
 Mielipidemittausten mukaan valta voi vaihtua sinisestä punaiseksi ja parlamenttiin saattaa nousta uusi äärioikeisto.
 1. Saavatko Antti Rinne ja Stefan Löfven tanskalaiskollegan?
 Sosialidemokraattien puheenjohtaja, 41-vuotias  Mette Frederiksen  saattaa nousta Tanskan uudeksi pääministeriksi ja syrjäyttää maata neljä vuotta johtaneen 55-vuotiaan keskusta-oikeistolaisen Venstren puheenjohtajan, pääministeri  Lars Løkke Rasmussenin .
 Vallasta kamppailevat sininen blokki Venstre, Liberaali liitto ja Konservatiivinen kansanpuolue sekä punavihreä blokki Sosialidemokraatit, punavihreä Yhtenäisyyslista, Sosialistinen kansanpuolue, Vihreä vaihtoehto sekä sosiaaliliberaali Radikaali venstre.
 Viime viikkojen mielipidemittausten mukaan sosiaalidemokraattien johtamat punavihreät olisivat saamassa 50–60 prosentin tuen taakseen. Sinisistä hallituspuolueista Venstre menestyi melko hyvin EU-vaaleissa, mutta parlamenttivaaleissa sille ja hallituskumppaneille sekä oikeistopopulistiselle tukipuolueelle Tanskan kansanpuolueelle ennustetaan tappiota.
 Sosiaalidemokraattien puheenjohtajan Mette Frederiksen ennakoidaan vievän puolueensa vaalivoittoon ja nousevan pääministeriksi. Liselotte Sabroe / EPA
 2. Muuttuuko muista Pohjoismaista poikkeava tiukka maahanmuuttopolitiikka?
 Tanska on kiristänyt viime vuosina maahanmuuttopolitiikkaansa muita Pohjoismaita tiukemmaksi. Kiristyksistä on ollut laaja poliittinen yksimielisyys. Sosiaalidemokraatit ovat tukeneet oikeistopopulistisen Tanskan kansanpuolueen kanssa oppositiosta hallituksen esityksiä.
 Hallitus julkaisi vuosi sitten ohjelman, joka muun muassa  pakottaa maahanmuuttajien lapset yksivuotiaana päiväkotiin . Lähiöiden asuntoyhtiölle annetaan valtuudet häätää tai kieltäytyä vuokraamasta asuntoja rikoksista tuomituille maahanmuuttajille. Lisäksi valtio voi ottaa haltuunsa tai purkaa maahanmuuttajalähiöissä rakennuksia ja sulkea kouluja.
 Sosiaalidemokraattien omassa maahanmuutto-ohjelmassa esitetään, että turvapaikka- tai oleskelulupapäätöstä ei saisi hakea enää Tanskasta, vaan YK:n tai EU:n valvomilta leireiltä kolmansista maista.
 Ylen haastattelema sosiaalidemokraattien kansanedustaja ja ryhmän tiedotusvastaava  Nicolai Wammen  sanoo, että puolue haluaa muodostaa yksin vähemmistöhallituksen, joka hakee tukea asiasta riippuen vasemmalta tai oikealta. Maahanmuuttopolitiikassa sosiaalidemokraatit haluavat Wammen mukaan jatkaa yhteistyötä oikeiston ja Tanskan kansanpuolueen kanssa.
 Sosiaalidemokraattien vasemmistolaiset tukipuolueet ovat äänestäneet tiukkaa maahanmuuttopolitiikkaa vastaan ja vaativat suunnanmuutosta.
 Sosiaaliliberaali puolue Radikale Venstre on vaatinut sosiaalidemokraateilta jopa kirjallisia takuita maahanmuuttopolitiikan pehmentämisestä. Kiista maahanmuuttopolitiikasta saattaa johtaa ankaraan poliittiseen vääntöön vaalien jälkeen.
 Pääministeri Lars Løkke Rasmussen sanoi ruotsalais-norjalaisen talk-show- isännän  Fredrik Skavlanin  haastattelussa huhtikuussa, että tanskalaiset ovat maahanmuuttopolitiikassaan realistisempia ja puhuvat maahanmuutosta avoimemmin kuin ruotsalaiset. Ruotsalaisissa vasemmistopuolueissa on puolestaan ihmetelty Tanskan tiukkaa maahanmuuttopolitiikkaa ja puhuttu “maasta, jota emme enää tunne”.
 Tanska on kiristänyt maahanmuuttopolitiikkaansa viime vuosina. Kuvassa Afrikasta tulleita siirtolaisia Kööpenhaminan rautatieasemalla viime joulukuussa. Francis Joseph Dean / AOP
 3. Tanskan kansanpuoluetta heikentää Tiukka linja ja Uusi porvaristo
 Oikeistopopulistisen Tanskan kansanpuolueen kannatus romahti eurovaaleissa. Mielipidemittausten mukaan puoluetta odottaa vaalitappio myös parlamenttivaaleissa.
 Tanskan toiseksi suurimman puolueen kannatusta ovat nakertaneet äärioikealle laidalle syntyneet pienpuolueet Stram kurs, Tiukka linja ja Nye borgelige, Uusi porvaristo. On jopa arveltu, että ne voisivat ylittää kahden prosentin äänikynnyksen ja nousta parlamenttiin.
 Tiukka linja-puolueen johtaja  Rasmus Paludan  on onnistunut herättämään myös kansainvälistä huomiota tempauksillaan. Hän on Youtube-videoissaan  polttanut tai heitellyt maahan Koraaneja . Hän haluaa kieltää islamin ja vaatii lähes puolen miljoonan Tanskassa asuvan muslimin karkoittamista.
 Paludanin Youtube-videot ja provosointi ovat keränneet erityisesti nuoria alle kaksikymppisiä seuraajia.
 Hallituspuolueille ennustettua tappiota on selitetty osittain hallitusvastuulla ja se voi myös heikentää uskollisen tukipuolueen Tanskan kansanpuolueen kannatusta. Lisäksi sosiaalidemokraatit ovat saaneet tiukilla maahanmuuttokannoillaan osan populistien kannattajiksi siirtyneistä tukijoistaan palaamaan.
 Yksi syy oikeistosiiven mahdolliselle vaalitappiolle ja vasemmistovihreiden nousulle voi olla sekin, että osa äänestäjistä on vain väsynyt jyrkkään maahanmuuttopolitiikkaan.
 Islamia ja maahanmuuttoa vastustavan Stram Kurs -puolueen perustaja Rasmus Paludan on ehdolla vaaleissa. Mads Claus Rasmussen / EPA
 Lue myös:   Kun eläintaudit on puhdistettu, avataan Lindholm karkotettaville turvapaikanhakijoille – Video: Tällainen olisi Tanskan karkotussaari
 4. Ykköspoliitikkoja on moitittu Facebook-mainonnasta
 Vallasta kamppailevat suuret puolueet, Sosiaalidemokraatit ja keskustaoikeistolainen Venstre ovat mainostaneet vaalien edellä muita puolueita innokkaammin Facebookissa.
 Niiden toimintaa on arvosteltu, koska molemmat hyödyntävät Facebookin tarjoamia taustatietoja käyttäjien tykkäyksistä ja mielipiteistä. Toimintaa on pidetty tietosuojan vastaisena.
 Normaalisti esimerkiksi sosiaalidemokraattisen puolueen julkaisema video tavoittaa sivun noin satatuhatta seuraajaa, mutta Facebookilta saatujen taustatietojen avulla puolue voi suunnata mainosvideonsa moninkertaiselle määrälle mahdollisia tukijoita.
 Frederiksenin ja kilpailija Lars Løkke Rasmussenin mainoksista saa klikkaamalla esille tekstin, jossa kerrotaan, että “näet tämän mainoksen, koska haluamme tavoittaa ne, joita puolueemme kiinnostaa. Tämä perustuu sinun toimintaasi Facebookissa, esimerkiksi tykkäyksiin tai mainosten klikkauksiin. “
 Useat tutkijat ovat pitäneet äänestäjien Facebook-käytöksen hyödyntämistä mainonnassa laittomana.
 Heidän mielestään se on EU:n keväällä tekemien linjausten vastaista. EU:n tietosuojalinjausten mukaan mainostajat ovat vastuussa yhtälailla kuin Facebook ihmisten tietosuojan rikkomisesta mikäli tietojen keruulle ei ole käyttäjien hyväksyntää.
 Tanskan valtiovarainministeri, Liberaalien Kristian Jensen kampanjoi Kööpenhaminassa.  Nils Meilvang / EPA
 5. Vaalikampanjoissa tutut teemat ilmastosta terveysuudistukseen
 Äänestäjien silmissä parlamenttivaalien kampanjointi on sekoittunut EU-vaalikampanjointiin ja päinvastoin. Ilmastokysymykset ovat Tanskassakin tärkeä vaaliteema erityisesti punavihreille puolueille, mutta hallituskin julkaisi oman ilmastopakettinsa syksyllä.
 Muita teemoja maahanmuuton ja ilmaston lisäksi ovat olleet varhaiseläke ja terveysuudistus. Sosiaalidemokraatit ovat luvanneet vaalikampanjassaan parantaa ainakin joidenkin työelämässä uupuneiden ammattiryhmien pääsyä varhennetulle kansaneläkkeelle.
 Hallitus on puolestaan esitellyt vaalikeväänä terveys- ja aluehallinnon uudistuksen, mutta se ilmeisesti kaatuu, jos sosiaalidemokraatit nousevat valtaan.
 Viidentenä kesäkuuta järjestettävissä parlamenttivaaleissa on mukana ehdokkaita 13:sta puolueesta. Tanskan parlamentin eli kansankäräjien kokoonpano saattaa pirstaloitua ja polarisoitua.
 Vaalien jälkeen nähdään saiko nykyhallitus äänestäjiltä hakemansa jatkoajan vai nouseeko valtaan sosiaalidemokraattien vähemmistöhallitus.

Muuttuuko Tanskan tiukka maahanmuuttopolitiikka vaalien jälkeen? Nämä viisi asiaa kiinnostavat huomisessa vaalituloksessa


Summary: Kesäleirien sesonki on jälleen alkanut.  Leirillä voi oppia uusia taitoja, vaikkapa dive roll 360 -tempun.

Kesäleirit tarjoavat koululomaa viettäville taas monenlaista tekemistä. Leireillä voi liikkua luonnossa, viettää yhteistä aikaa ja nauttia kesästä ja lomasta.
 Voi myös oppia uusia taitoja esimerkiksi parkourissa, joka yksinkertaisimmillaan on juoksemista, hyppäämistä ja kiipeämistä.
 – Se on se tapa, jolla ihmiseläin liikkuisi. Kyllähän tämä on sellaista rymistelyä ympäriinsä. Tampereen Parkour Akatemian rehtori  Mikko Kervinen  kiteyttää.
 Parkour kehittää tasapainoa ja kestävyyttä, mikä auttaa liikkumaan erilaisissa ympäristöissä. Laji on erityisesti poikien mieleen.
 Vaikka kyseessä on yksilölaji, harrastukselle on tyypillistä vahva yhteisöllisyys.
 – Siellä Ylöjärven perukoilla me kaveriporukan kanssa pompitaan ja välillä tullaan tänne Tampereelle, Parkour Akatemian leirille osallistuva  Niilo Halmela  kertoo.
 Lue myös:
 Mopokorjaamo, koiraleiri ja Kesäpösö – Lapin suurimmissa kaupungeissa järjestetään runsaasti kesätekemistä koululaisille

Katso vauhdikas video kesän parkour-leiriltä:  "Tämä on sellaista rymistelyä ympäriinsä"


Summary: Hakkarainen valittiin toissa sunnuntain vaaleissa europarlamentaarikoksi.

Europarlamenttiin valitun  Teuvo Hakkaraisen  (ps.) hovissa saama sakkotuomio pahoinpitelystä ja seksuaalisesta ahdistelusta jää voimaan. Helsingin hovioikeudesta kerrotaan, että tuomio on nyt lainvoimainen.
 Syyttäjä ilmoitti jo keväällä, ettei aio hakea valituslupaa korkeimmasta oikeudesta.
 Käräjäoikeudessa Hakkarainen tuomittiin 45 päiväsakkoon  Kokoomuksen entisen kansanedustajan  Veera Ruohon  seksuaalisesta ahdistelusta ja pahoinpitelystä. Tapaus sattui joulukuussa 2017.
 Hovioikeus kovensi Hakkaraisen rangaistuksen  45 päiväsakosta 80 päiväsakkoon. Hakkaraisen tuloilla maksettavaa tulee 5 440 euroa. Hänet määrättiin jo käräjillä maksamaan lisäksi Ruoholle 1 400 euroa korvauksia.
 Syyttäjä  Eija Velitski  oli vaatinut Hakkaraiselle kahden kuukauden ehdollista vankeutta.
 Lue myös :  Lehdet: Hakkarainen kävi käsiksi naiskansanedustajaan – seurauksia pohditaan
 Teuvo Hakkaraiselle vakava varoitus eduskuntaryhmältä – Luopuu itse 2. varapuheenjohtajan tehtävästä
 Perussuomalaisten Hakkaraisen käytös puhuttaa kansanedustajia – "On anteeksiantamatonta, että eduskunnan arvovaltaa murennetaan näin"
 Kansanedustaja Hakkaraiselle ei eduskuntaryhmältä lisärangaistusta: "Yöt menevät unitableteilla" – Yle seurasi hetki hetkeltä oikeudenkäyntiä

Teuvo Hakkaraisen tuomio pahoinpitelystä ja seksuaalisesta ahdistelusta jää voimaan


Summary: Alueen kaivauksista on meneillään useita tutkimuksia ja tulokset valmistuvat muutaman vuoden sisällä. Uusien tutkimusten avulla voidaan selvittää, keitä alueella asui ja mistä he olivat sinne tulleet.

Luistarin kalmisto Euran Kauttualla on yksi tutkituimmista muinaisjäännösalueista Suomessa. Ensimmäisestä rautakautisesta esinelöydöstä on kulunut 50 vuotta ja alueelta on löytynyt  yhteensä jo yli 1 300 hautaa.
 Viimeisimmät haudat on löydetty vasta muutamia vuosia sitten. Erilaisten esineiden lisäksi haudoista on löytynyt myös luita ja hammaskiillettä.
 – On poikkeuksellista, että yli tuhat vuotta vanhoissa haudoissa säilyy hammaskiillettä, sanoo tutkija  Heli Etu-Sihvola  Helsingin yliopistosta.
 Hammaskiille on tutkimusten kannalta tärkeää, sillä se voi kertoa, millaista ravintoa muinaisina aikoina on syöty.
 Vanhimmat Luistarin haudat ovat peräisin 600-luvulta  ja Etu-Sihvolan mukaan niitä löytyy todennäköisesti myös lisää.
 Viimeisen kymmenen vuoden aikana Luistarin kalmistosta on käynnistynyt useita eri tutkimushankkeita. Niissä on pystytty löytämään jopa DNA:ta ja uutta tietoa on luvassa.
 – Esimerkiksi sitä, ovatko tänne haudatut olleet lapsuudesta asti paikallisia vai onko joukossa myös muualta tulleita, Etu-Sihvola kertoo.
 Uutta tietoa parin vuoden sisällä
 DNA:ta on yritetty saada noin 30:stä näytteestä. Joka toisessa näytteessä se on myös onnistunut. Tästä joukosta noin kymmenkunta kertoo täsmällisempää tietoa muun muassa sukulaisuussuhteista.
 Euran Luistarin alueella on yli 1300 hautaa. Tapio Termonen / Yle
 Osa tutkimuksen tuloksista on jo tutkijoiden tiedossa. Monen tutkimuksen osalta tulosten arviointiprosessit ovat kuitenkin kesken, joten niistä ei kerrota vielä julkisuuteen.
 Yleisenä johtopäätöksenä näyttää kuitenkin siltä, että kaikki Luistarin alueelle haudatut eivät olleet paikallisia.
 – Kyllä niissä tuloksissa liikettä näkyy, Etu-Sihvola kuvailee salaperäisesti.
 Euran Luistarin aluetta on ollut tutkimassa useita eri tutkijoita. Heli Etu-Sihvola Helsingin yliopistosta on itse keskittynyt isotooppisiin tutkimuksiin. Hänen mukaansa tutkimusten lopullisia tuloksia on luvassa muutaman vuoden sisällä.
 – Odotettavissa on paljon uutta tietoa luistarilaisista, Etu-Sihvola sanoo.

Keitä ovat Euraan muinaisina aikoina haudatut? Modernit tutkimusmenetelmät tuovat uutta tietoa Luistarin kalmiston vainajista


Summary: Sosiaalinen media täyttyi paikallisten lumikuvista ja ihmettelystä.

Australian itärannikkoa ovat maanantaina koetelleet paikalliseen mittapuun mukaan hyytävät sääolot, kertoivat  BBC  ja  The Guardian  tiistaina.
 Esimerkiksi Queenslandissa on satanut lunta paljon viimeksi vuonna 2015, kertoo paikallinen meteorologian laitos. Osassa aluetta lämpötilojen ennustettiin putoavan muutamaan miinusasteeseen, mutta tuulten vuoksi sään varoitettiin tuntuvan viileämmältä.
 – Muutamia lumihiutaleita on nähty Uuden Etelä-Walesin alueen rajalla sijaitsevassa Eukeyssa. Lumi on harvinainen tapahtuma Queenslandin alueella, mutta sitä sataa silloin tällöin alueiden rajaseudulla. Viimeisin huomattava lumisade oli vuonna 2015, kirjoitti Queenslandin meteorologian laitos maanantaina.
 Australiassa on nyt talvi, ja esimerkiksi Brisbanessa on normaalisti tähän  aikaan lämpötila 11–21 astetta . Osa Queenslandin alueesta kuuluu subtrooppiseen vyöhykkeeseen.
 BBC:n mukaan itärannikolla säävaroituksia annettiin 1 000 kilometrin pituiselle alueelle, jolla sijaitsee muun muassa Sydney. Ihmisiä kehotettiin pysymään sisällä.
 Myös Sydneyn lauttaliikenteessä oli rajoituksia ja läheisillä vuorilla teitä suljettu.
 Synkkiä myrskypilviä Sydneyn yllä 3. kesäkuuta. Bianca De Marchi / EPA
 Lumikuvastoa alueilta
 Viranomaisten mukaan lunta satoi esimerkiksi Stanthorpessa, joka sijaitsee Queenslandin ja Uuden Etelä-Walesin alueiden rajalla.
 Brisbanesta kaakkoon sijaitseva Girraween kansallispuistossa oli satanut maanantain ja tiistain välisenä yönä lunta. Kuvan oli julkaissut paikallinen toimittaja, joka työskentelee Australian kansalliselle yleisradioyhtiölle.
 Myös Uuden Etelä-Walesin alueelta julkaistiin useita videoita, joissa autot olivat yltä päältä loskan alla.
 SBS-televisioyhtiön uutistoimittaja oli julkaissut lentokoneesta otettua kuvaa lumipeitteestä lähellä Goulburnia.
 Goulburn sijaitsee Canberrasta koilliseen Uudesta Etelä-Walesista.
 Canberra Timesin  mukaan alueella sataa talvisin lunta, mutta tänä vuonna lumi tuli erityisen aikaisin.
 Australian  meteorologian laitoksen  mukaan itärannikolla Brisbanen eteläpuolelta Melbourneen asti lähipäivinä lämpötilat ovat kymmenen asteen tuntumassa ja öisin lähempänä nollaa astetta, mutta ilma saattaa tuntua vieläkin kylmemmältä.
 Taustalla ennätyskuiva kesä
 Talvista vesisadetta on seuraavaksi luvassa Lounais-Australiaan Perthin seudulle, jonne odotetaan loppuviikoksi trooppista saderintamaa.  ABC:n  mukaan sadetta kaivattu todella kuivan kesän jälkeen.
 Ennätyksellisen kuuma kesä on johtanut monella alueella vesipulaan. Esimerkiksi Uuden Etelä-Walesin aluehallinnon mukaan vesivarannot ovat nyt alimmalla tasollaan sitten 1940-luvun, joten Sydneyn alueella aloitettiin veden säännöstely toukokuun lopulla.
 Sydneyn alueella esimerkiksi veden jättäminen valumaan letkusta tai nurmikon kastelulaitteiden käyttö voi johtaa 220 Australian dollarin (vajaan 135 euron) sakkoon.
 Sydneyssä vettä säännösteltiin edellisen kerran vuonna 2009, kun Australiaa koetteli laaja kuivuus, joka on osissa maata jatkunut siitä saakka.
 Korjattu juttua 16.16: Twiitti Queenslandin turistitoimiston tviitti oli eri vuodelta. Muotoiltu kärkeä.
 Lue myös:
 Viime vuosi oli ilmastohistorian neljänneksi lämpimin
 Australian kuivuus näännyttää kenguruita ja sokeuttaa vallabeja
 Australiassa riemujuhla: Reipas sade katkaisi lähes vuoden kestäneen kuivuuden
 Australiassa kokonainen osavaltio julistettu kuivuusalueeksi – karjankasvattajille lupa ampua kengurut

Australian itärannikolla varoituksia kylmän sään vuoksi – jopa lämpimän vyöhykkeen Queenslandissa satanut lunta


Summary: Missä ministeriössä torjutaan parhaiten ilmastonmuutosta? Ei ehkä sittenkään ympäristöministeriössä, kirjoittaa politiikan toimittaja Robert Sundman blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Kun  Antti Rinne  (sd.) oli saanut hallituksensa kasaan, hän otti seiskan ratikan Säätytalolta kohti Oodi-kirjastoa.
 Aurinkoisena päivänä kaikkia hymyilytti. RKP:n puheenjohtaja, todennäköinen tuleva oikeusministeri  Anna-Maja Henriksson  vertasi uutta hallitusta lastenkirjoista tuttuun Viisikkoon.
 Vaikka joskus olisi vaikeaa, hommat aina hoituisivat.
 – Ne (kirjat) päättyvät aina hyvin, ja sitten seikkailu jatkuu, Henriksson heitti.
 Tiedämme varmasti kaksi asiaa: sen, miten ministerinsalkut jaetaan ja sen, millaista ohjelmaa se lähtee toteuttamaan. Molempien perusteella Henrikssonilla onkin ehkä eniten ilonaihetta.
 Syntymäisillään olevasta Rinteen  hallituksesta tiedämme varmasti kaksi asiaa: sen, miten ministerinsalkut jaetaan ja sen, millaista ohjelmaa se lähtee toteuttamaan.
 Lue lisää:  Valtioneuvosto.fi: Neuvottelutulos uuden hallituksen ohjelmasta julkistettiin Oodissa (siirryt ulkopuoliseen palveluun)
 Lue lisää:  Kuusi varmaa ministeriä ja joukko vahvoja ehdokkaita – Juha Sipilä ei ryhdy ministeriksi eikä eduskunnan puhemieheksi
 Molempien perusteella Henrikssonilla onkin ehkä eniten ilonaihetta.
 Vaasan sairaalan laaja päivystys turvataan. Ruotsinkieliselle Pohjanmaalle tärkeästä turkistarhauksesta ei elinkeinona luovuta. Toinen kotimainen kieli muuttuu pakolliseksi aineeksi ylioppilaskirjoituksissa, tai sitä ainakin selvitetään.
 Ja kirsikkana kakun päälle: yhdeksän kansanedustajan puolueelle kaksi ministerinsalkkua. Kaksi!
 Sosiaalisessa mediassa on jo ehditty naljailla, että lieneekö maailmankaikkeudessa kevyempää asiaa kuin eduskuntaryhmän puheenjohtaja  Thomas Blomqvistille  ojennettava pohjoismaisen yhteistyön ja tasa-arvoasioiden salkku.
 Mutta ei kyse ole vain siitä. Hallitus eli valtioneuvosto on kollegio, ja valtioneuvoston jäsenenä Blomqvistkin osallistuu erilaisiin ministerivaliokuntiin ja työryhmiin. Hän on myös Henrikssonille tärkeä tuki oman puolueensa edustamisessa.
 Ei mikään pikkujuttu.
 Molemmat salkut samaan aikaan? Ja vieläpä hallituksen toiseksi pienimmällä puolueella? Hatunnoston arvoinen suoritus.
 Salkkujen jako on  perinteisesti suoritettu d’Hondtin menetelmän pohjalta, jolloin puolueet valitsevat haluamansa postit vertailulukujen mukaisessa järjestyksessä.
 Voi olla, että osasta salkuista on sovittu myös erikseen neuvotteluosapuolten kesken.
 Miten neuvottelut ovatkaan edenneet, voi myös vasemmistoliitto olla tyytyväinen. Kun puolue nähtiin edellisen kerran  Jyrki Kataisen  hallituksessa, oli sillä hallussaan liikenneministerin salkku ja niin kutsuttu opetus- ja kulttuuriministeriön ”kakkossalkku” eli kulttuuri- ja urheiluministerin posti.
 Nyt puheenjohtaja  Li Andersson  (vas.) ansaitsisi kunnon aplodit omiltaan.
 Opetus- ja kulttuuriministeriöstä on saatu ykkössalkku, eli opetusministerin tehtävä. Lisäksi sosiaali- ja terveysministeriöstä on saatu niin ikään painava ykkössalkku, sosiaali- ja terveysministerin tehtävä.
 Molemmat salkut samaan aikaan? Ja vieläpä hallituksen toiseksi pienimmällä puolueella? Hatunnoston arvoinen suoritus.
 Puolue toivoi hallitukseen mennessään erityisesti aktiivimallin purkamista, sote-uudistusta ilman edelliseltä kaudelta tuttua valinnanvapautta ja vahvaa perusturvaa, jota ei heikennettäisi. Yhtä lailla puolueelle oli tärkeää, ettei työehtosopimusten yleissitovuuteen koskettaisi.
 Tavoitteet menivät sukkana läpi. Monet niistä jaettiin laajalti esimerkiksi SDP:ssä.
 Puolue, joka on rakentanut voittoisat kampanjansa ympäristön, köyhyyden torjunnan ja sivistyksen kunnianpalautuksen varaan edistää näitä tehtäviä nyt… Niin, ulkoministerin, sisäministerin ja ympäristöministerin paikoiltako?
 Alusta alkaen oli  selvää, että tämä hallitus ei syntyisi ilman keskustaa – mutta ei myöskään ilman vihreitä. 20 paikkaa eduskunnassa ja vaalivoitto takasivat vihreille hyvän neuvotteluaseman.
 Siihen nähden puolueen salkut herättävät eniten kysymyksiä.
 Puolue, joka on rakentanut voittoisat kampanjansa ympäristön, köyhyyden torjunnan ja sivistyksen kunnianpalautuksen varaan edistää näitä tehtäviä nyt… Niin, ulkoministerin, sisäministerin ja ympäristöministerin paikoiltako? Jokin ei nyt täsmää.
 Samaan aikaan vasemmistoliitto voi napata salkuillaan ilmatilaa vihreille tärkeissä teemoissa.
 Ulkoministerin salkku on  tietysti perinteisessä mielessä arvokas salkku. Painavin salkku, joka vihreillä on koskaan ollut.
 Mutta postien jaossa ei ole kyse ainoastaan perinteisistä painoarvoista. Tärkeää on myös se, mitä puolueen kannattajat arvostavat.
 Osa vihreiden kannattajista olisi varmasti valmiit vaihtamaan ulkoministerin paikan ulkomaankauppa- ja kehitysministerin salkkuun, jotta tilalle olisi saatu esimerkiksi sosiaaliturvan uudistamisesta vastaava salkku tai koulutuspanostukset taikova salkku.
 Luonnon monimuotoisuuden turvaaminen on tärkeää, mutta ympäristön kannalta kovempia päätöksiä saatetaan tehdä maa- ja metsätalousministeriössä sekä työ- ja elinkeinoministeriössä.
 Ympäristö- ja ilmastoministeri kuulostaa hyvältä , mutta ilmastopolitiikan konkretia asuu usein muualla kuin ympäristöministeriössä.
 Luonnon monimuotoisuuden turvaaminen on tärkeää, mutta ympäristön kannalta kovempia päätöksiä saatetaan tehdä maa- ja metsätalousministeriössä sekä työ- ja elinkeinoministeriössä. Näistä salkut menivät keskustalle, työministerin salkku demareille.
 Ympäristöministerillä on aiemmassa hallituksessa ollut valtaa energia-asioihin, mutta vihreiden puheenjohtaja  Pekka Haavisto   kertoi tänään Vihreälle Langalle , että toisin kuin edellisessä hallituksessa, ympäristöministeri ei edes vastaa energia-asioista. Sen sijaan hän saa ”ilmastoasioiden kokonaiskoordinaation”.
 Koordinaatio kuulostaa laihalta lohdulta.
 Samaan aikaan kun  keskusta on hehkuttanut hallitusohjelmaa keskustalaisimmaksi koskaan, vihreät eivät voi sanoa samaa.
 Hallitusohjelma toki haluaa torjua ilmastonmuutosta, mutta sitähän halusivat myös muut puolueet.
 Esimerkiksi vihreiden esillä pitämiin ympäristölle haitallisiin yritystukiin kosketaan lähinnä muodon vuoksi. Koulutukseen ei tule miljardia, eikä opintotukea koroteta juurikaan. Sosiaaliturvanäkökulmasta voittajia ovat eläkeläiset.
 Vihreiden ministerivalintoja käsittelevä kokous alkaa tänään tiistaina klo 17. Ehkä joku puoluevaltuuskunnan jäsen kysyy, mitä Säätytalolla oikein tapahtui.
 Aiheesta voi keskustella 4.6. klo 20.00 asti.
 Robert Sundman
 Kirjoittaja on Ylen politiikan toimittaja.
 Lue lisää:
 Vihreiden Ohisalosta sisäministeri, hurja kisa toisesta salkusta, SDP yllätti: Harakka työministeriksi – Yle seurasi hetki hetkeltä

Robert Sundman: Hävisivätkö vihreät vasemmistoliitolle ja RKP:lle, kun salkut jaettiin?


Summary: Hallitusohjelmassa ei muutettu toistaiseksi millään tavalla autoverotusta tai käyttövoimaverotusta, joten autokauppiaiden mielestä kuluttajan kannalta auton hankintaperusteet eivät ole muuttuneet mitenkään.

Autokauppa on kitunut koko alkuvuoden uutta hallitusohjelmaa odotellessa. Ennen eduskuntavaaleja autoilu ja autoilijat olivat kuuma peruna monissa vaalikeskusteluissa.
 Mitä autokauppiaat ajattelevat hallitusohjelmasta ja autokaupan tilanteesta nyt? Mitä uuden auton ostamista tai auton vaihtamista harkitsevan pitäisi ottaa huomioon?
 Kysyimme asiaa Vehon toimitusjohtajalta  Juha Ruotsalaiselta , Bassadone Automotive Nordicin toimitusjohtajalta  Antti Ruhaselta , K–Auton toimitusjohtajalta  Johan Frimanilta  ja Autotuojat ja –teollisuus ry:n toimitusjohtajalta  Tero Kalliolta .
 Veron korotus kismittää
 Hallitus päätti korottaa fossiilisten polttoaineiden verotusta 250 miljoonalla eurolla vaalikauden aikana. Liikennepolttoaineiden on arvioitu nousevan noin 5 sentillä/litra. Korotus koskisi sekä dieselin että bensiinin hintoja.
 Autoala on aiemmin todennut, että uuden auton hankintaa on jarruttanut juuri poliittinen spekulointi eri käyttövoimien verotuksesta, kannusteista ja kielloista.
 Autokauppiaat pitävät polttoaineveron korotusta harmillisena päätöksenä. Suomessa lasketaan olevan jo nyt Euroopan kolmanneksi korkein bensiinin ja viidenneksi korkein dieselin verokanta.
 Autoala toivoo, että uusiutuvan dieselin veroa laskettaisiin. Sen kasvihuonepäästöt ovat alan laskujen mukaan 90% pienemmät kuin perinteisessä dieselissä ja ilmastovaikutukset olisivat välittömät.
 Dieselkin käy yhä
 – Tekniikan osalta pätevät vanhat totuudet eli jos ajaa paljon, diesel on edelleen hyvä vaihtoehto, Bassadonen toimitusjohtaja Antti Ruhanen sanoo.
 Vehon toimitusjohtaja Juha Ruotsalainen huomauttaa, että sähköautojen kannalta latausinfran kapasiteetti on vielä hyvin rajallista.
 – Siksi erityisen hyviä valintoja ovat ladattavat bensa– ja dieselhybridit. Niissä yhdistyvät polttomoottoreiden ja sähkömoottoreiden hyvät ominaisuudet. Myös uudet, puhtaat dieselit ovat suositeltavia hankintakohteita, Ruotsalainen pohtii.
 Hallitusohjelmassa todetaan muun muassa, että huoltoasemaketjuille säädetään velvoite tarjota tietty määrä sähköautojen latauspisteitä huoltoasemien yhteyteen.
 K–Auton toimitusjohtaja Johan Friman neuvoo uuden auton ostajaa miettimään ensisijaisesti, mihin tarkoitukseen autoa ollaan ostamassa.
 – Paljon ajavalle uusi tai uudehko diesel on yhä paras. Bensiini taas sellaiselle joka ajaa ajoittain pitkiä matkoja. Ladattava hybridi on hyvä vaihtoehto sellaiselle, jonka päivittäinen ajomatka on muutamia kymmeniä kilometrejä ja jolla on latauspiste vaivatta käytettävissä. Myös kaasu on hyvä ja ympäristöystävällinen vaihtoehto, Friman luettelee.
 Frimanin mukaan jokaiselle käyttövoimalle on paikkansa, ja päivittäinen ajosuorite ratkaisee. Ja toki oma asenne autoiluun.
 Autojen ikä on edelleen riesana. Kuvituskuva. Sasha Silvala / Yle
 Hallitusohjelma hämärä
 Autotuojat ja – teollisuus ry:n toimitusjohtajan Tero Kallion mielestä autonostajan kannalta mikään ei ole olennaisesti muuttunut.
 Kallio sivaltaa, että hallitusohjelman kirjaukset autoilun ja liikenteen muuttamisesta ovat niin kryptisiä ja monitulkintaisia, ettei niiden takia autonostoa kannata lykätä.
 – Hallitusohjelma jättää tilaa niin veron korotuksille kuin laskulle. Ja nämä vielä eri päästöisille autoille ja jopa eri puolilla Suomea. Liikenteen verotuksen uudistaminen on muotoiltu niin väljästi ja ylevästi, että sen sisällä voidaan tehdä mitä vain tai olla tekemättä mitään, Kallio sanoo.
 Useat autokauppiaat pitävät hyvänä asiana hallitusohjelman kirjausta liikenteen kokonaisverouudistuksen käynnistämisestä. Verouudistusta pitäisi autoalan mielestä tutkia ja selvittää siten, etteivät automarkkinat häiriintyisi.
 – Mielestäni hallitusohjelma poistaa pelot pikaisista ja suurista muutoksista esimerkiksi verotuksessa eli kuluttaja voi levollisin mielin tehdä autonhankinnan, Bassadonen toimitusjohtaja Ruhanen toteaa.
 Autoala olisi toivonut autoveron asteittaista alentamista. Kuvituskuva. Sasha Silvala / YLE
 Käytettyjen tuonnille stoppi
 Autoalalla ollaan yhtä mieltä siitä, että Suomen autokanta pitäisi saada nuortumaan, ja käytettyjen autojen tuonti pienentymään. Sitä kautta myös päästöt pienenisivät.
 – Tällä hetkellä ongelmana on, että verotuksemme suosii etenkin suuripäästöisten käytettyjen autojen tuontia ulkomailta, Vehon toimitusjohtaja Ruotsalainen sanoo.
 Käytettyjen autojen tuonti uhkaa sitä paitsi kasvaa edelleen, mikä olisi autokauppiaiden mielestä myrkkyä Suomen sitoville ilmastotavoitteille ja valtion arvonlisäverokertymälle.
 Autokauppiaat ovat samoilla linjoilla kuin Autoliitto, että autoveron alentamisen loppuminen johtaa siihen, että ihmiset pitävät kiinni vanhoista autoistaan, ja käytettyjen tuonti kasvaa.
 Toivelistalla selkeät linjaukset
 Kaiken kaikkiaan autokauppiaat toivovat, että hallitus kertoisi selkeästi tulevista päätöksistä eli mitä ja milloin tulee tapahtumaan. Ala toivoo selkeää linjausta kaikkien käyttövoimien osalta.
 – Nyt epävarmuus jatkuu, kun hallitusohjelmasta ei löydy selvää linjausta, toimitusjohtaja Friman valittelee.
 Autotuojien ja –teollisuuden Tero Kallio on sanavalinnoissaan vielä jyrkempi: nyt tarvitaan avoimien ja pitkäpiimäisten keskustelukomiteoiden sijaan ripeästi toteutettu liikenteen verotuksen painopisteen siirto auton hankinnan verosta käytön verottamiseen.
 – Hallitusohjelman kirjaukset verotuksen ja maksujen sekä kannustimien selvittämisestä myöhemmin on markkinoille huono asia. Juuri näin autoilun veromuutoksia ei tule toteuttaa. Päätökset on valmisteltava pitkälle ennen julkisuuteen tuomista ja ne on saatettava takautuvasti voimaan, Kallio painottaa.

Miten hallitusohjelma vaikuttaa auton ostajan aikeisiin? Kokosimme autokauppiaiden neuvot ostamista harkitsevalle


Summary: Kolme maata nostaa voimakkaasti euroalueen työttömyyskeskiarvoa.

Euroalueen työttömyys laski huhtikuussa 7,6:een prosenttiin. Maaliskuussa työttömyys oli prosenttiyksikön kymmenesosan suurempi.
 Huhtikuussa töissä oli 64 000 ihmistä enemmän kuin edelliskuussa, kertoo  EU:n tilastotoimisto Eurostat .
 Euroalueen 19 maasta vain neljässä työttömyysprosentti oli koko alueen keskiarvoa korkeampi. Maat olivat Ranska (8,7 %), Italia (10,2), Espanja (13,8) ja Kreikka (18,5).
 Suomen työttömyysaste oli Eurostatin mukaan huhtikuussa 6,8 prosenttia. Alin työttömyys oli Tšekin tasavallassa, 2,1 prosenttia.
 Huhtikuun työttömyysluvut olivat alhaisimmat yli kymmeneen vuoteen. Nykyistä alhaisempi työttömyys euroalueella oli viimeksi elokuussa 2008.
 Viime vuonna vastaavaan aikaan työttömiä oli yli miljoona enemmän.
 Inflaatio matalalla
 Hintojen nousu eli inflaatio oli toukokussa vain 1,2 prosenttia, kertoo Euroopan keskuspankki (EKP). Huhtikuussa inflaatio oli vielä selvästi nopeampaa, eli 1,7 prosenttia.
 EKP:n tavoite on, että inflaatiovauhti olisi lähellä kahta prosenttia.
 EKP:n mukaan näin hidas inflaatio on "epämukavan paljon" tavoitteen alapuolella. Pankki huomauttaa, että pohjainflaatio oli vain 1,0 prosenttia. Pohjainflaatiosta on poistettu muita tuoteryhmiä enemmän vaihtelevien ruoan ja polttoaineiden osuus.
 Euroalueen inflaatio ei ole noussut tavoitetasolle vuoden 2013 jälkeen. EKP pelkää, että matalasta inflaatiosta tulee itseään ruokkiva ilmiö.
 – Vaikka kotimainen kysyntä jatkuu kohtalaisena, näyttää siltä, että yrityksillä on vaikeuksia siirtää nousevat työvoimakulunsa kuluttajille, sanoo saksalainen Commerzbank tiedotteessaan.
 EKP pitää seuraavan kokouksensa torstaina. Tuolloin on odotettavissa, että pankki tarjoaa lisää edullista lainaa, jotta yritysten rahoituskanta pysyisi hyvänä.
 EKP on pitänyt omaa talletuskorkoaan 0,4 prosenttia miinuksella kannustaakseen yrityksiä investoimaan. Samaan aikaan yritykset saavat lainarahaa nollakorolla.
 Viime vuonna talouden ollessa vahvassa nousussa markkinoilla alettiin uumoilla korkojen nousevan. Nyt, kun kansainvälisessä taloudessa on paljon uhkatekijöitä, kuten brexit, sekä Kiinan ja USA:n kauppakiista, eräät pankit pitävät mahdollisena, että EKP voisi jopa alentaa korkotasoa, kertoo uutistoimisto Reuters.

Euroalueen työttömyys alimmillaan 10 vuoteen – Eräät pankit ennakoivat korkojen laskevan entisestään


Summary: Turunen oli Brysselissä EU-kirjeenvaihtajana aiemmin kuusi vuotta, Heikel tunnetaan A-Studion ja vaaliohjelmien juontajana

Kirsi Heikel  ja  Susanna Turunen  ovat Yleisradion uudet kirjeenvaihtajat. Heikel aloittaa elokuussa Pohjoismaiden kirjeenvaihtajana  Riikka Uosukaisen  jälkeen. Turunen aloittaa Brysselissä 1. syyskuuta  Petri Raivion  palatessa Suomeen.
 Kirsi Heikel, (YTM) on kulkenut radion ja aamu-tv:n kautta television ajankohtaisohjelmiin. Pohjoismaista hän sanoo olleensa kiinnostunut pienestä pitäen ja olleensa niitä harvoja jotka lukivat pitkää ruotsia kuopiolaisessa koulussa.
 – Mummola oli Torniossa, ja siellä jo lapsena näin miten rajan yli elettiin yhdessä.
 Pohjoismaat muistuttavat yhteiskuntina toisiaan. Heikel sanookin, että on mielenkiintoista päästä kertomaan, millaisia ratkaisuja muissa Pohjoismaissa on tehty.
 – Esimerkiksi ilmastonmuutoksen torjunnassa Pohjoismaat ovat suunnannäyttäjiä. Miten ilmastotoimia tehdään niin, että ne ovat sosiaalisesti oikeudenmukaisia. Tai miten työn murrokseen suhtaudutaan.
 Talous on Pohjoismaiden kirjeenvaihtajalle taattu jutunaihe. Ruotsi on Suomelle tärkeä kauppakumppani.
 – Mutta haluan ehtiä kertomaan myös pohjoismaisten ihmisten tarinoita. Heidän elämästään ja arjestaan, sanoo Heikel.
 Löytyykö Euroopalle identiteetti?
 Susanna Turunen, (B.A.) on toimittajan urallaan keskittynyt 12 vuotta pelkästään EU-asioihin. Ensin Suomen puheenjohtajavuonna 2006, sitten EU-kirjeenvaihtajana Brysselissä 2007-2012 ja sen jälkeen EU-erikoistoimittajana Pasilassa.
 – Tuntuu ihanalta palata Brysseliin. Se on kuin toinen koti, sanoo Turunen.
 – Brysselissä pysyy asioista perillä helpommin kuin Suomessa. Kaupunki on täynnä poliitikkoja, kolleegoja ja asiantuntijoita, jotka tekevät intohimoisesti Eurooppaa.
 Turusen ensimmäiselle kirjeenvaihtajakaudelle osui muun muassa eurokriisi. Hän uskoo, että töitä riittää myös toisella kaudella.
 – Suuri kuva on, löytyykö eurooppalainen identiteetti ja pystyykö EU pysymään yhdessä. Hajottavat voimat ovat jyllänneet kauan. Siirtolaispaine Lähi-idästä ja Afrikasta, terrorismi sekä muukalaisvihan ja eripuran hallitseminen Euroopassa ovat isoja haasteita. Ilmastotalkoista puhumattakaan.

Yle valitsi uudet kirjeenvaihtajat –  Kirsi Heikel siirtyy Tukholmaan ja Susanna Turunen palaa Brysseliin


Summary: Rinteen hallitus aikoo lisätä opettajien ja lähiopetuksen määrää ammatillisessa koulutuksessa.

Ammatilliselta koulutukselta leikatut miljoonat saavat viimein paikkauksia, kertoo SDP:n hallitusohjelmaneuvottelija  Jukka Gustafsson .
 235 miljoonan euron kokonaissumma jakaantuu viidelle vuodelle. Raha menee suoraan ammatillisen koulutuksen järjestäjille, esimerkiksi Tampereella Tredulle ja pääkaupunkiseudulla Stadin ammattiopistolle.
 – Ensimmäisenä palkkaamme lisää opettajia. Aikanaan lasketutin, paljonko tuhannen opettajan palkkaaminen maksaisi. 74 miljoonalla eurolla saisi sen tuhat opettajaa, joten voimme jopa ylittää irtisanottujen opettajien määrän, Gustafsson kertoo.
 Kahden viime hallituksen tekemien ammatillisen koulutuksen yli 300 miljoonan euron leikkaukset ovat johtaneet 1 600 opettajan irtisanomisiin.
 Leikkaukset ovat osuneet myös lähiopetustuntien määriin. Esimerkiksi Tampereen seudun ammattiopisto Tredussa lähiopetustunteja on vähennetty kolmannes.
 Nyt SDP:n  Antti Rinteen  hallitus aikoo lisätä lähiopetusta ja tuoda ammatilliseen koulutukseen säännölliset opetusviikot takaisin.
 – Opiskelijoille täytyy saada täysiä opetuspäiviä, lisätä työssäoppimisen suunnitelmallisuutta ja opettajien osallistumista työssäoppimiseen, Gustafsson kertoo.
 Osa oppilaista on ollut väliinputoajia
 Opettajien ammattijärjestö OAJ:n Pirkanmaan puheenjohtaja  Matti Helimo  toteaa, että koulutusleikkauksissa kärsijöinä ovat olleet oppilaat ja opiskelijat.
 – Tämä lukukausi oli ammatilliselle koulutukselle ja ammattiopistoille yksi vaikeimmista. Opiskelijoita on lähetetty takaisin työssäoppimispaikoilta, sillä opettajat eivät ehdi opettaa heitä, Helimo kertoo.
 OAJ:n oman lausunnon mukaan ammatillisen koulutuksen rahoitusta pitäisi lisätä 270 miljoonalla eurolla.
 Jukka Gustafssonin mukaan ammattiin opiskelevat hyötyvät opettajien ja lähiopetuksen lisäämisen ohella myös toisesta uudistuksesta. Oppilashuollon vahvistamiseen on varattu pysyvä määräraha.
 – Ammatillisen koulutuksen kohdalla tämä tarkoittaa noin 10 miljoonaa euroa. Sillä voidaan palkata lisää terveysalan asiantuntijoita.
 Pakollista ja maksutonta opiskelua entistä pidempään
 Kolmas merkittävä uudistus on Gustafssonin mukaan oppivelvollisuusiän nostaminen 18 ikävuoteen.
 – Se koskee erityisesti oppimateriaalikustannuksia ja tuo maksuttomuuden myös ammatilliseen koulutukseen.
 Ammatilliseen koulutuksen ja lukion oppivelvollisuutta koskevaan uudistukseen on varattu yhteensä 107 miljoonaa euroa.
 – Sanoisin kyllä, että ammatillinen koulutus on saanut hallitusohjelmassa ansaitsemansa huomion, Gustafsson sanoo yhteenvetona.
 Lue lisää:
 27 tapaa, joilla hallitusohjelma vaikuttaa nuoriin: Ehkäisy maksuttomaksi, energiajuomille ikäraja, oppivelvollisuus täysi-ikäiseksi asti
 Onko oppivelvollisuusiän pidentämisessä järkeä? 4 kysymystä ja vastausta
 Saana-Riikka Lahtinen on keskeyttänyt kolme ammattitutkintoa –Yle kysyi ammattikouluilta: Oppivelvollisuuden pidentäminen ei auta
 21-vuotias Denis Purhonen ei käy töissä eikä opiskele: "Haluaisin normaaliin rytmiin" – Oppivelvollisuuden pidentäminen saa vahvaa tukea

Hallitus lupaa ammatilliseen koulutukseen 235 miljoonaa euroa: "Ensimmäisenä palkkaamme lisää opettajia"


Summary: Panssarihaupitsi K9 Moukari oli yksi Rovaniemellä järjestetyn Puolustusvoimien lippujuhlapäivän vetonauloista.

Puolustusvoimien lippujuhlapäivän paraati, kalustonäyttely ja ohimarssi vetivät Rovaniemen keskustaan tuhansittain ihmisiä sateisesta säästä huolimatta. Kadunvarret olivat keskustassa ja Jätkänkynttilän sillalla mustanaan ihmisiä, vaikka sadepilvet roikkuivat niin alhaalla, että Ilmavoimien ylilento jouduttiin supistamaan vain yhteen Hornetiin ja esityslento peruttiin kokonaan.
 Jätkänkynttilän sillan reunukset olivat mustanaan väkeä siitä huolimatta, että ohimarssiyleisön kasteli sadekuuro. Pilvet estivät aiotun Hornet-ylilennon. Antti Heikinmatti / Yle
 Suurimmat yleisömassat Rovaniemen keskustaan ja  Jätkänkynttilän sillalle veti joukkojen ja ajoneuvokaluston ohimarssi. Antti Heikinmatti / Yle
 Puolustusvoimien kalustoa oli esillä jo ennen ohimarssia Rovaniemen vanhalla torilla. Yleisöä houkutteli paikalle muun muassa uusimpiin hankintoihin kuuluva 155 mm:n tykillä aseistettu, tela-alustainen panssarihaupitsi K9 Moukari, joka oli pysäköity riviin Leopard-panssarivaunujen ja pienempien rynnäkkövaunujen kanssa.
 – Kyllä yllätti se, että minkälaista ja miten paljon tätä kalustoa on. Nuo tykit tuolla ovat kaikkein kiinnostavimpia ja yllättävää tietoa niistä tuli. Kantamaa, kuinka pitkälle voi ampua ja minkä hintaisia nämä laitteet ovat, kommentoi  Mari Haikonen .
 Lapin lennoston osastolla oli esillä muun muassa hävittäjälentäjän varusteita. Innokkaimmat pääsivät myös kokeilemaan osaamistaan Hornet-simulaattorin puikoissa. Antti Heikinmatti / Yle
 K9 Moukari on "yllättävän hyvä ajaa"
 Yliluutnantti  Marko Uotila  Karjalan prikaatista kertoo, että K9 Moukariksi nimetty järeä panssariajoneuvo on ollut yksi kalustonäyttelyn vetonauloista. Uotila on yksi Puolustusvoimien kantahenkilökunnasta, jotka ovat päässeet kokeilemaan uutta panssarihaupitsia.
 – Yllättävän hyvä ajaa. Niin kuin muutkin nämä nykyaikaiset vaunut, helppo ohjata, luonnehtii Uotila.
 Yliluutnantti Marko Uotilan (selin) mukaan uusi K9 Moukari -panssarihaupitsi on hyvä ajettava. Antti Heikinmatti / Yle
 Paraatiin ja ohimarssiin osallistui Puolustusvoimista ja eri järjestöistä yhteensä tuhat ihmistä. Ajoneuvoja oli mukana puolensataa. K9 Moukari -panssarihaupitsin lisäksi ohimarssia seurannut yleisö pääsi näkemään muun muassa Leopard 2A4 -panssarivaunuja, telakuorma-autoja, tiedustelujoukkojen maastomoottoripyöriä ja -mönkijöitä ja erilaisia komento- ja huoltoajoneuvoja.
 Suunniteltu Hornet-hävittäjien ja Hawkien ylilento supistui lopulta vain yhden Hornetin ylilentoon.
 Myös NH90-kuljetuskopterien ylilento peruttiin sääesteen vuoksi. Pilvet olivat tiistaina Rovaniemellä niin matalalla, että Jätkänkynttilän yli lentäviä koptereita ei olisi niiden takaa näkynyt.
 Katso myös:
 Katso tallenne: Lippujuhlaparaatin ohimarssi toi Leopardit, K9:n ja Hornetin Rovaniemen Jätkänkynttilälle
 Lippujuhlapäivän paraatikatselmuksen ja ohimarssin järjestelyt aiheuttivat monia muutoksia Rovaniemen keskusta-alueen liikenteeseen. Yleisön liikkuminen esimerkiksi paraatikatselmuspaikalta keskuskentältä ohimarssin näyttämölle Jätkänkynttilän sillan tuntumaan sujui kuitenkin ilman vaikeuksia.
 Alikersantti Roope Tuomainen esitteli sinkoa Puolustusvoimien kalustonäyttelyssä vierailleelle Arja Pertalle. Antti Heikinmatti / Yle
 Puolustuskykyä pidetään yllä koko maassa
 Lippujuhlapäivän paraatikatselmus järjestettiin Rovaniemen keskuskentällä. Tapahtumaa seurasivat kunniavierasaitiosta muun muassa veteraanijärjestöjen edustajat ja paikalle saapuneet sotiemme veteraanit.
 Paraatijoukoille pitämässään puheessa Ilmavoimien komentaja, kenraalimajuri  Pasi Jokinen  muistutti tulevan hävittäjähankinnan tärkeydestä. Jokinen nosti puheessaan esille myös Suomen arktisen ulottuvuuden merkityksen ja Puolustusvoimien halun pitää huolta koko maan puolustuksesta.
 Ilmavoimien komentaja kenraalimajuri Pasi Jokinen tarkasti paraatijoukot Rovaniemen keskuskentällä. Antti Heikinmatti / Yle
 Paikalle saapuneen yleisön suhtautuminen Puolustusvoimien näyttävään esittäytymiseen oli positiivinen. Rovaniemeläiselle  Arja Pertalle  myönteinen suhtautuminen maanpuolustukseen on sota-ajan jälkeisen lapsuuden peruja.
 – Olin lastenrattaissa Pohjoismakasiininkadulla ja kysyin äidiltä, miksi on pommitettu, kun Pääesikunnan talosta oli kaikki ikkunat rikki ja vain pelkkä silhuetti oli jäljellä. Se oli kauhean näköinen, muistelee Arja Perta.
 Mirja Keinänen tutustui Hornet-hävittäjien ohjuskalustoon. Antti Heikinmatti / Yle
 Myös kalustonäyttelyssä vieraillut  Tanja Syväjärvi  kertoi olevansa positiivisesti kiinnostunut Puolustusvoimien toiminnasta.
 – Yleisesti ottaen on ihan kiva päästä katsomaan, että mitä Puolustusvoimissa tällä hetkellä tapahtuu ja mitä on uusia juttuja. Esimerkiksi nuo pommit tuolla on sellaisia, mitä ei ole aikaisemmin ollut esillä, Syväjärvi sanoo.
 Michele Koukkula sai ottaa kuvan, kun pojat Toni ja Timi kyykistyivät ohjusvaunun alle. Antti Heikimatti / Yle
 Tallenteet lippujuhlapäivän paraatista ja ohimarssista on mahdollista katsoa  Yle Areenasta .
 Lue vielä:
 Arktinen ulottuvuus palasi sotilaspolitiikan keskiöön – Ilmavoimien komentaja: Puolustusvoimien pitää pystyä toimimaan koko maan alueella
 Pekka Toverista kenraalimajuri ja Tuomas Tiilikaisesta lippueamiraali

"Tykit ovat kaikkein kiinnostavimpia" – Puolustusvoimien tuore hankinta K9 Moukari jyräsi sateisessa ohimarssissa tuhansien silmäparien edessä


Summary: Muun muassa kirjaus alkuperäiskansojen huomioimisesta kaivoshankkeissa lieventyi.

Maanantaina julkistettuun hallitusohjelmaan tuli vielä viime hetkillä muutoksia ja täsmennyksiä, ilmenee Ylen tekemästä vertailusta.
 Iltalehti sai käsiinsä viikonloppuna  hallitusohjelman luonnoksen perjantailta . Sunnuntaina hallitusneuvottelijat vielä  hioivat ohjelmaa  ja se  julkaistiin maanantaina .
 Antti Rinne  sanoi perjantaina , että sisältö on valmis, mutta viikonlopuksi jäi "tekstin sanamuotojen" tarkastamista.
 Vertailimme, mitä muutoksia hallitusohjelmaan on perjantain ja sunnuntain välillä viime hetkillä tullut ja poimimme kuusi kiinnostavaa esimerkkiä.
 Monet loppumetrien muutokset ovatkin viilauksia sanamuotoihin, usein lievempään suuntaan.
 Tiedossa ei ole, onko asioista käyty vielä viikonloppuna poliittista vääntöä vai onko kyse jo sovituista asioista, jotka ehdittiin tarkentaa tai lisätä hallitusohjelmaan vasta viime hetkillä.
 Antti Rinne median haastateltavana Helsingin keskustakirjasto Oodissa maanantaina. Roni Rekomaa / Lehtikuva
 Kiinnostavaa on esimerkiksi se, että hallitusohjelman johdantoon näyttää tulleen useita yrittäjämyönteisiä lisäyksiä, mikä kielinee keskustan kädenjäljestä.
 Myös maataloudesta on lisätty johdantoon kirjaus: " On tärkeää, että maataloutta voidaan harjoittaa kestävästi ja kannattavasti koko Suomessa. "
 Tosin yhtä lailla myös kaupungistumisen merkityksestä Suomen elinvoimalle on viime hetkillä lisätty johdantoon tekstiä.
 1) Alkuperäiskansojen huomioiminen laimeni
 Hallitusohjelmassa luvataan parantaa kaivosten ympäristönsuojelua. Esimerkiksi kaivoslainsäädäntö uudistetaan.
 Perjantain luonnoksessa luki vielä, että alkuperäiskansan oikeuksien toteutuminen kaivoshankkeissa turvataan.
 Alkuperäiskansoja koskeva kirjaus ehti viikonlopun aikana lieventyä.
 Lopullisessa hallitusohjelmassa asia muotoillaan seuraavasti: " Otetaan merkittävissä kaivoshankkeissa nykyisen lainsäädännön edellyttämällä tavalla alkuperäiskansojen oikeudet huomioon ."
 Enää puhutaan  merkittävistä kaivoshankkeista .
 Muotoilu  nykyisestä lainsäädännöstä  viittaa myös siihen, että muutosta nykyiseen ei käytännössä tule.
 2) Aktiivimallin leikkurin purkamiseen tarkennus
 Tuleva hallitus aikoo odotetusti purkaa paljon parjatun aktiivimallin leikkurin. Jo perjantain luonnoksessa todetaan, että " puretaan aktiivimallin leikkurit ja velvoitteet ".
 Lopulliseen versioon on lisätty viime metreillä keskeinen tarkennus, jonka mukaan näin tehdään, " kun työllisyysvaikutuksiltaan vastaavista toimenpiteistä on päätetty ".
 Kimmo Hiltunen / Yle
 Tämä viittaa siihen, ettei leikkurista luovuta välttämättä saman tien.
 3) Eläinsuojeluasiamiehen virka tarkentui perustettavaksi Seinäjoelle
 Eläinten hyvinvoinnille on hallitusohjelmassa oma lukunsa.
 Jo hallitusohjelman perjantain luonnoksessa on kirjaus siitä, että Suomeen perustetaan eläinsuojeluasiamiehen virka. Mainintaa siitä, mihin kyseinen virka perustetaan, ei kuitenkaan ole.
 Viikonlopun aikana hallitusohjelmaan on ilmestynyt täsmennys, jonka mukaan virka perustetaan Pohjanmaalle, Seinäjoelle.
 4) Ruotsin kielen palauttaminen pakolliseksi ylioppilaskirjoituksissa muuttui "tavoitteeksi"
 Ruotsin kielen palauttamisesta pakolliseksi aineeksi ylioppilaskirjoituksissa on syntynyt  jonkinasteinen kohu .
 Perjantain ja sunnuntain välillä on hallitusohjelman kirjauksessa tapahtunut sanamuodoissa lievennys.
 Perjantain luonnoksessa todetaan vielä ykskantaan, että " palautetaan toisen kotimainen kieli pakolliseksi aineeksi ylioppilastutkinnossa ".
 Valmiissa hallitusohjelmassa muotoilu on muuttunut ja nyt puhutaan enää  tavoitteesta .
 " Hallitus asettaa tavoitteeksi toisen kotimaisen kielen palauttamisen pakolliseksi ylioppilaskirjoituksessa",  kuuluu kirjaus nyt.
 5) Kiintiöpakolaisten kohdalle lisäys perheestä
 Kiintiöpakolaisia koskevaan kohtaan on tullut loppuvaiheessa lisäys.
 Kiintiöpakolaisjärjestelmää pidetään hallitusohjelmassa vaikuttavana ja turvallisena tapana hoitaa humanitääristä maahanmuuttoa.
 Jo perjantaina hallitusohjelman luonnoksessa todetaan, että kiintiöpakolaisia valittaessa painotetaan haavoittuvaa asemaa ja otetaan huomioon myös kotoutumisen edellytyksiä.
 Jälkimmäiseen virkkeeseen on viikonlopun aikana tullut tarkennus, " kuten muun muassa perheiden yhdessä pitäminen ".
 Lisäksi ulkomaalaisten tutkijoiden, Suomessa opiskelevien ja korkeakoulututkinnon suorittaneiden sekä heidän perheidensä maahanjäämistä halutaan helpottaa.
 Perjantain luonnoksessa aikomuksensa oli vielä, että valmistumisen jälkeen opiskelijalle myönnetään  pysyvä oleskelulupa .
 Maanantaina kirjaus kuului enää, että valmistumisen jälkeen oleskelulupaa  pidennetään kahteen vuoteen .
 6) Ilmastoystävälliselle ruokapolitiikalle oma luku
 Hallitusohjelmaan on ilmestynyt kokonaan uusi luku ilmastoystävälliselle ruokapolitiikalle.
 Luvussa puhutaan aluksi varsin ylätasolla julkisten hankintojen ja julkisten ruokapalveluiden roolista "ruokajärjestelmän kestävyyden parantamisessa".
 Hallitusohjelmassa luvataan laatia kansallinen ilmastoruoka-ohjelma, joka tähtää kulutetun ruoan ilmastojalanjäljen pienentämiseen ja ymmärryksen lisäämiseen ruoan tuotannosta.
 Kiinnostavaa on se, että julkisissa hankinnoissa ja ruokapalveluissa aiotaan lisätä kasvispainotteisen ruoan osuutta. Kuntia ohjataan suosimaan suomalaista lähi- ja luomutuotantoa.
 Lisäksi ruokahävikki halutaan puolittaa noin kymmenessä vuodessa.
 Lisää aiheesta:
 Vihreiden Ohisalosta sisäministeri, hurja kisa toisesta salkusta, SDP yllätti: Harakka työministeriksi – Yle seurasi hetki hetkeltä
 Yle seurasi hallitusohjelman julkistuspäivää hetki hetkeltä: "Työllisyystavoite on mahdollinen mutta kova", sanoi Sixten Korkman – oppositio arvosteli rajusti
 Rinteen hallitus muuttaa Suomea – katso 10 kohtaa politiikan superpäivästä
 Uusi hallitus ottaa ja antaa – katso keskeiset tiedot hallitusohjelman sisällöstä
 27 tapaa, joilla hallitusohjelma vaikuttaa nuoriin: Ehkäisy maksuttomaksi, energiajuomille ikäraja, oppivelvollisuus täysi-ikäiseksi asti

Lisää yritysmyönteisyyttä ja uusi asiamiehen virka Seinäjoelle – Yle selvitti, mitkä asiat hallitusohjelmassa muuttuivat viime metreillä


Summary: Raide-Jokeri vakuuttaa, että kaivuumaa on lähtökohtaisesti uudelleen käytettävää, ei saastunutta maata. Pilaantuneen maan varalle rakennetaan saostusallas.

Raide-Jokerin rakentamisen aikainen maa-aineksen välivarasto huolestuttaa Pitäjänmäellä Helsingissä. Maanläjityspaikkaa kaavaillaan vain 370 metrin päähän kunnostetusta taimenpurosta.
 Alueen asukkaat ja luonnonsuojelijat pelkäävät, että Raide-Jokerin työmaalta kuljetettavasta kaivuumaasta valuu sadevesien mukana haitallisia aineita Mätäjokeen, jota on kunnostettu vapaaehtoisvoimin viime vuosina.
 Mätäjoen alajuoksulle on esimerkiksi tehty kutusoraikkoja, joissa on tänä vuonna havaittu taimenen poikasia.
 – Meidän näkemyksemme on, että välivarasto vaarantaisi suojellut taimenet, sanoo Pitäjänmäki-seuran puheenjohtaja  Jan Furstenborg .
 Hän pitää ongelmana sitä, että välivarastoon voidaan sijoittaa myös saastunutta maata.
 – Pitäjänmäki ei ole kaatopaikka, eikä Mätäjoki ole viemäri, hän toteaa.
 Mätäjoen kunto on parantunut viime aikoina, vaikka suojelutyö on kokenut myös takaiskuja. Esimerkiksi vuonna  2013 veteen valui satoja litroja myrkyllistä luiotinta .
 Työmailla ei ole tilaa maan säilömiseen
 Raide-Jokerin tilaajan projektipäällikkö  Juha Saarikoski  sanoo, että väliaikainen maavarasto on pääsääntöisesti käyttökelpoiselle maa-ainekselle tarkoitettu paikka. Varastoa on tarkoitus ylläpitää koko rakentamisen ajan. Saarikoski arvioi, että sen käytölle on tarvetta lähinnä seuraavien vuosien ajan, kun maata kaivetaan.
 – Meillä on huonosti työmaan varrella tilaa tällaiseen välivarastoon, hän toteaa.
 Pitäjänmäellä sijaitsevalle 1,15 hehtaarin kokoiselle alueelle on tarkoitus kuljettaa työmaalta kaivettua maata, joka sijoitetaan takaisin myöhemmässä vaiheessa.
 Saarikosken mukaan on mahdollista, että työmailta tulee myös pilaantunutta maata. Se kuljetetaan kuitenkin lähtökohtaisesti loppusijoituspaikkaan, ei Pitäjänmäen välivarastoon.
 Raide-Jokeri tutkii varastoitavaa maata
 Raide-Jokerin työmailta ottavat näytteitä säännöllisesti Espoon ja Helsingin ympäristötekniset valvojat. Toiminta on määritelty koko hanketta koskevassa pima-ilmoituksessa, eli pilaantuneen maan osalta tehdyssä käsittelyilmoituksessa.
 Saarikosken mukaan näytteitä otetaan myös, jos maasta löytyy kaivaessa esimerkiksi rakennusjätettä.
 – Tyypillisesti kaivuumailta voi löytyä betonijätettä tai tiiliä, joita aiempien vuosikymmenten rakentajat ovat haudanneet maahan, Saarikoski kuvailee.
 Tällaisissa tilanteissa näytteenottajat kutsutaan paikalle. Saastunutta maata, tai ainakin sellaiseksi epäiltyä maata, kuljetetaan välivarastoon vain, jos työmaalla ei voida odottaa näytteiden tuloksia.
 Saarikosken mukaan Pitäjänmäen varastointipaikalle rakennetaan saostusallas siltä varalta, että maaperässä on jotain luonnolle haitallista. Allas estää esimerkiksi sadeveden mukana valuvien haitallisten aineiden kulkeutumisen ympäristöön ja Mätäjokeen.
 Välivaraston alue ei sijoitu pohjavesialueelle ja sen lähin pintavesistö, eli Mätäjoki sijaitsee noin 370 metrin päässä.
 Raide-Jokerin Helsingin kaupungille tekemän ympäristölupahakemuksen mukaan vesistövaikutuksia seurataan myös Mätäjoen vesinäytteillä.
 Lue lisää:
 Lintuharrastajat: Raide-Jokerin hakkuut uhkaavat pesintärauhaa – ”Tähän aikaan pienessäkin metsikössä on lintujen pesiä”
 Liito-oravan papanat viivästyttävät Raide-Jokerin hakkuita Helsingissä – "Pitää selvittää, ovatko puut osa suojeltua lisääntymispaikkaa"
 Meritaimenista tunnettu, urbaani Longinoja palkittiin parhaana luontotekona – tieto veti puroaktiivin sanattomaksi: "Huikeaa"
 Helsingin Mätäjokeen vuotanut vaaleanpunaista ainetta
 Vantaanjoki ja Mätäjoki kuntoon taimenille

Raide-Jokerin kaivuumaat aiotaan läjittää kunnostetun taimenpuron kupeeseen – asukas: "Pitäjänmäki ei ole kaatopaikka, eikä Mätäjoki ole viemäri"


Summary: Uusi hallitus kiristää ilmastotavoitteitaan rutkasti aiemmin sovitusta.

Uuden hallitusohjelman myötä Suomi pomppaa päästövähennystavoitteissaan aivan Euroopan eturintamaan, ilmastoluokan etupulpettiin.
 – Uuden hallituksen tavoite on todella kunnianhimoinen. Kärkeen sijoitutaan. Norja on ehkä lähivertailukohteena näissä tavoitteiden kovuudessa, sanoo ylijohtaja, energiaosaston päällikkö  Riku Huttunen  työ- ja elinkeinoministeriöstä.
 Riku Huttusen mukaan hallitusohjelman ilmastotavoitteet ovat todella kunnianhimoisia.  Nella Nuora / Yle
 Ilmastoasioiden pääneuvottelija  Outi Honkatukia  ympäristöministeriöstä nimeää Suomen Euroopan selkeäksi ykköseksi ilmastotavoitteissaan.
 – Suomi on ehdottomasti mallioppilas. Menee sinne ihan EU-maiden kärkeen puhtaasti. Esimerkiksi Ruotsin hiilineutraaliustavoite on 2045, kymmenen vuotta Suomea myöhemmin, Honkatukia huomauttaa.
 Uusi hallitusohjelma asettaa Suomelle tiukat päästövähennystavoitteet etenkin aikataulun osalta. Honkatukian mukaan juuri kiireinen aikataulu nostaa Suomen Euroopan ykköseksi ilmastotalkoissa.
 – Tavoitevuosi 2035 hiilineutraaliudelle on todella kova. Norjalla on tavoitteena 2030, mutta se sanoo, että valtaosa siitä tullaan saavuttamaan muuten kuin omin toimin eli muun muassa kansainvälisillä joustokeinoilla, Honkatukia sanoo.
 Outi Honkatukian mukaan Suomi asettuu ilmastotavoitteellaan samaan rintamaan muun muassa Hollannin kanssa.  Nella Nuora / Yle
 Kovia ilmastotavoitteita on muillakin kuin Suomella.
 – Kunnianhimoista ilmastopolitikkaa ajaa myös Hollanti. Sillä on tavoitteena vähentää päästöjä 55 prosenttia 2030 mennessä ja sama on kirjattu uudessa hallitusohjelmassa myös Suomelle. Siltä osin olemme Hollannin kanssa samassa rintamassa. Muita kunnianhimoisen ilmastopolitiikan maita Euroopassa ovat Espanja Portugali, Ranska, toteaa Honkatukia.
 Huttusen mukaan Suomen lailla kunnianhimoisia ilmastopolitiikassaan ovat muut Pohjoismaat, Hollanti ja suurista maista Ranska.
 "Venäjä ei tee mitään"
 Euroopan ilmastolöysäilijät taas löytyvät lähinnä itäisestä Euroopasta, hiilen ja öljyn suurkuluttajista. Honkatukian mukaan niitä ovat muun muassa Puola, Unkari, Tsekki, Bulgaria, jotka edelleen tuottavat suuren osan sähköstään hiilellä.
 Suomen lähinaapureillakin on rutkasti parantamisen varaa.
 – Venäjä on maa, joka ei oikeastaan tee ilmastonmuutoksen torjumiseksi mitään. Ja sanotaanko näin, että Virolla on aika paljon parannettavaa, sanoo Suomen ilmastopanelin puheenjohtaja  Markku Ollikainen .
 Huttusen mukaan Viro on kansantuotteeseen ja väkilukuun suhteutettuna aika huonolla tasolla ilmastoasioissaan.
 – Muut Baltian maat ovat hiukan paremmalla tasolla. Esimerkiksi Latviassa käytetään paljon uusiutuvaa energiaa, Huttunen sanoo.
 "Kolmasosa tarkkailuluokalla"
 Honkatukian mukaan maat voi jakaa ilmastotavoitteissaan kolmeen ryhmään.
 – Ehkä noin kolmasosa EU-maista on kunnianhimoisia, kolmasosa on tarkkailuluokalla ja kolmasosalla ei ole kantaa, missä aikataulussa aikovat olla hiilineutraaleita.
 Huttusen mukan Suomi sijoittuu nykypäästöillään Euroopan keskitasolle, sen parempaan päähän. Nyt Suomi pyrkii ilmastotavoitteisiinsa muun muassa kiristämällä polttoaineveroja ja suosimalla sähköä.
 – Ohjelmallisesti ollaan mallioppilas. Nyt hallituksen pitää näyttää käytännössäkin, että ollaan mallioppilas, Ollikainen huomauttaa.
 Lue myös :
 Suomi reiluun etukenoon ilmastotalkoissa – fossiilivapaus tuo isoimmat veronkorotukset  autoilijoille, mutta myös teollisuus ja öljylämmittäjät saavat osansa

Hallitusohjelman seuraus: Suomi torjuu ilmastonmuutosta nyt innokkaamin kuin muut Euroopan maat – Ruotsikin tulee 10 vuotta jäljessä


Summary: Hallitusohjelma tuo järjestöjen mukaan tärkeitä parannuksia eläinten kohteluun, mutta tuotantoeläinten osalta kirjaukset ovat heikkoja.

Maanantaina julkistettu hallitusohjelma tuo eläinsuojelujärjestöjen mukaan selkeitä parannuksia lemmikkieläinten olosuhteisiin ja kohteluun, mutta jättää tuotantoeläimiä koskevat merkittävät parannukset käytännössä tekemättä.
 – Odotuksemme eläinten tilanteen parantamiseksi olivat korkealla, sillä eduskuntavaaleissa eläinmyönteisimmät puolueet saavuttivat vaalivoiton. Valitettavasti tälläkin kertaa tuotantoeläimille jää uhrin osa, ja kaikki merkittävät parannukset jätetään tekemättä, toteaa SEYn toiminnanjohtaja, eläinlääkäri  Kati Pulli  Suomen Eläinsuojeluyhdistysten liiton  tiedotteessa .
 Animalia puolestaan pahoittelee  tiedotteessaan , että turkistarhauksen alasajosta tai sen rajoittamisesta ei ole mainintaa, vaikka muualla Euroopassa edistystä tapahtuu.
 – Norjassa vuonna 2018 hallitusohjelmaan kirjattiin tarhauskielto, joka on nyt menossa siellä läpi, sanoo Animalian puheenjohtaja  Erja Laakkonen .
 Eläinsuojelujärjestöt antavat hallitusohjelmalle risujen lisäksi ruusujakin. Suurista puutteistaan huolimatta hallitusohjelma ottaa Eläinsuojeluyhdistysten liiton mukaan huomioon useita eläinten hyvinvointiin liittyviä asioita, kuten eläinsuojeluvalvonnan parantamisen, eläinsuojeluasiamiehen viran perustamisen uudelleen ja lisärahoituksen eläinkokeita korvaavien menetelmien käyttöönottoon.
 – Odotamme eläinsuojelumyönteisiltä puolueilta vahvaa vaikuttamista sen puolesta, että eläinten hyvinvointi paranee tämän kauden aikana monin tavoin myös hallitusohjelmaan kirjaamattomien asioiden suhteen, Pulli kertoo.
 Alkanut hallituskausi on liiton mukaan eläinsuojelullisesti ratkaisevan tärkeä, sillä se saattaa loppuun edelliseltä hallitukselta kesken jääneen eläinsuojelulain uudistuksen.
 Lue Lisää:
 Näin hallitusohjelma on otettu vastaan: Enteilee konkurssia, on hiekalle rakennettu huvila – toisaalta auttaa Suomen yli laskusuhdanteen
 Uusi hallitus ottaa ja antaa - katso keskeiset tiedot hallitusohjelman sisällöstä

Eläinsuojelujärjestöt arvostelevat hallitusohjelmaa: "Merkittävät parannukset jätetään tekemättä"


Summary: EU:ssa taas laintuntija arvioi, että esimerkiksi Facebook voidaan vaatia poistamaan kunniaa loukkaava tieto maailmanlaajuisesti.

Venäjän viranomaisten raportoidaan vaativan nettipalveluilta käyttäjiin liittyviä tietoja.
 Tiistaina Venäjän johtava internetyritys Yandex sanoi, että se on sitoutunut tiedon yksityisyyteen. Yandex kommentoi asiaa uutisraporttien kerrottua, että Venäjän tiedustelupalvelu FSB olisi vaatinut Yandexilta sen salausavaimia.
 Yandex ei tiistaina kumonnut tai vahvistanut raportteja siitä, että venäläisviranomaiset painostavat yhtiötä. Se kuitenkin kommentoi, että Venäjän nykyisiä internetturvallisuutta koskevia lakeja voidaan noudattaa loukkaamatta käyttäjien yksityisyyttä.
 Yandex pyörittää Venäjän suosituinta internetin hakupalvelua ja sähköpostipalvelua.
 Maanantaina taas raportoitiin, että venäläisviranomaiset haluavat tietoja treffipalvelu Tinderistä.
 Tiistaina yhtiö sanoi, että on antanut luvan tulla laitetuksi listalle, johon kuuluvien yritysten on pyydettäessä luovutettava tietoja käyttäjistä viranomaisille. Näihin lukeutuu myös FSB.
 Jos yhtiö ei suostu, sen toiminta voidaan estää. Venäjä on aiemmin yrittänyt estää viestipalvelu Telegramin käytön, koska yhtiö ei antanut viranomaisille pääsyä käyttäjiensä salaisiin viesteihin. Käyttäjät kiersivät eston VPN-palveluiden avulla.
 Tinderin mukaan yhtiö ei ole vielä antanut julki kenenkään käyttäjän tietoja.
 Tinder on laitettu Venäjän televiestintä- ja mediasääntelyviraston listalle viime kuussa. Britannian yleisradioyhtiön BBC:n  mukaan  listalla on 175 yhtiötä.
 Vaatimus tarkoittaa, että Tinderin on säilytettävä käyttäjien metatietoja sekä teksti-, ääni- ja videoviestejä, raportoi uutistoimisto Reuters.
 Tinderin lisääminen listalle on osa Venäjän laajempaa pyrkimystä säädellä internetin käyttöä.
 Poistomääräys voisi ulottua koko maailmaan?
 Samaan aikaan Euroopan unionin puolella Euroopan unionin tuomioistuimen neuvonantaja on sanonut, että Facebookin kaltaiset sosiaalisen median palvelut voidaan määrätä poistamaan kunniaa loukkaava sisältö missä päin maailmaa tahansa, jos tuomioistuin niin päättää.
 Kommentit liittyvät tapaukseen, jossa Facebookin käyttäjä julkaisi henkilökohtaisessa profiilissaan artikkelin itävaltalaisesta vihreiden poliitikosta. Mukana oli kuva, johon oli laitettu kommentti. Poliitikko kääntyi oikeuden puoleen estääkseen kommentin leviämisen.
 Itävaltalainen tuomioistuin päätti, että kommentit ovat herjaavia ja tarkoitettu loukkaamaan. Se määräsi Facebookin estämään pääsyn kommentteihin Itävallassa.
 Euroopan unionin tuomioistuimen neuvonantaja  Maciej Spuznar  sanoi laillisena mielipiteenään, että hänen mielestään tuomioistuin voi määrätä Facebookin kaltaiset yhtiöt "etsimään ja tunnistamaan kaiken alustalla jaetun tiedon seasta tiedon, joka on identtinen laittomaksi määritellyn tiedon kanssa", uutistoimisto AP raportoi.
 Spuznarin mukaan eurooppalainen oikeus on sellaista, ettei ole mahdotonta, että tieto voidaan määrätä poistamaan maailmanlaajuisesti.
 Spuznarin kommentit eivät ole laillisesti sitovia, mutta niitä pidetään ohjenuorana EU-tuomioistuimissa.

Venäjän viranomaiset tahtovat käyttäjien tietoja Tinderiltä ja nettijätti Yandexilta